c: text/html

text:
Uyu mukobwa umaze igihe gito atangiye gukora akazi ko mu rugo, mu Mudugudu wa Kokobe mu Kagari ka Nyakabanda mu Murenge wa Nyakabanda mu Karere ka Nyarugenge, avuga ko yakajemo kugira ngo ashakishe imibereho kubera ko yavutse mu muryango ukennye.
Mu buhamya bwe, yatangarije IGIHE ko buri gihe iyo yibutse cyangwa agatekereza uburyo yafashwe ku ngufu yumva yakwiyahura.
Yagize ati “Nta kintu na kimwe kijya kimbabaza nk’uburyo nafashwe ku ngufu, n’umuntu utambaye agakingirizo.”
Yavuze ko ubwo yari amaze icyumweru kimwe gusa atangiye gukora akazi ko mu rugo, nyirabuja yamusize wenyine mu nzu, ajya kurwaza umuvandimwe we mu bitaro bikuru bya Kigali (CHUK) ndetse anasiga amubwiye ngo ntazate urugo.
Ngo nyirabuja amaze kugenda, umusore w’umuturanyi we yahise atangira kumutereta amubwira ko amukunda ndetse ko bimugora kuryama ataramubona.
Yongeyeho ko uwo musore yahise atangira no kujya amuzanira amandazi n’umutobe (jus) buri gihe mu masaha y’ijoro atashye bagasangira ariko atazi icyo agamije.
Ati “Iyo yabizanaga nibwo yambwiraga ko ankunda, njye nkamubwira ko bimureba ku buryo byagezeho akajya azana amafaranga ibihumbi bitanu, akambwira ngo nta kigenda cyanjye kuko ndi kuyirengagiza.”
Tariki ya 5 Ugushyingo 2016, nibwo uwo musore yamufashe ku ngufu amusanze arimo gukoropa yambaye isume.
Yagize ati “Nashidutse yafunguye urugi, noneho ahita amfata ambwira ngo ntaho mucikira kuko nari nambaye isume nunamye twarakiranye andusha ingufu ahita ansambanya ku ngufu. Kubera ahantu dutuye ari ku gasozi nagerageje no kuvuza induru ntihagira abantu babyumva.”
Yakomeje avuga ko yabuze uburyo yabibwira abaturage n’ubuyobozi bitewe n’uko na nyirabuja yari yaramubujije guta urugo, ku buryo yaje kubwira umukoresha we ko yafashwe ku ngufu kuwa Gatandatu tariki 19 Ugushyingo 2016 hashize igihe.
Yasoje asaba ubuyobozi ko bwamufasha bukamurenganura cyane cyane ko afite ubwoba bw’uko ashobora kuba yaramwanduje agakoko gatera Sida.
Uyu musore wamufashe ku ngufu ubu afungiye ku Murenge wa Nyakabanda aho biteganyijwe ko agomba kuva ajyanywa kuri Sitasiyo ya Polisi ya Rwezamenyo nyuma y’uko mu gitondo cyo ku wa 21 Ugushyingo, abaturage basanze yikingiranye ari kumwe n’abakobwa babiri b’abaturanyi be, bakamushinja ko yari arimo kubasambanya.
Nyirabuja we avuga ko yababajwe cyane n’uburyo umuturanyi we ariwe wamufatiye ku ngufu umukozi mu gihe yari azi ko aramutse ahuye n’ibyago ariwe wamutabara.
Ati “Njye nkiva kwa muganga umukozi wanjye yahise ambwira ngo sinkavugishe uriya musore w’umuturanyi wanjye kuko ari umugome, nibwo nagize amatsiko yo kumubaza impamvu ambwira ko yamufashe ku ngufu, anamubwira ko nabimbwira azamwica.”

robotstxt: allowed

filter: keep


text:
Huye: umuganda wahujwe no kwizihiriza umunsi w abamugaye i Simbi
Igikorwa cy’umuganda cyo kuri uyu wa 25 Gashyantare, Akarere ka Huye kagikoreye mu Murenge wa Simbi aho abari bitabiriye umuganda bubakiye uwamugaye inzu banasiga bayisakaye. Abahagarariye abamugaye bo mu More...
Rwanda | Rusizi: Ikibazo cy’imirenge idahagarariwe mu nzego z’abamugaye kubera amashuri make kizasuzumwa
Kubera ibwiriza rigena ko abagize komite nyobozi y’urwego rw’abamugaye ku murenge bagomba kuba nibura bararangije amashuri atandatu yisumbuye byatumye hari imirenge imwe n’imwe komite itabasha More...


text:
Reba nawe hano uko babyina bitangaje cyane batambikije hano i Nymairambo byari byakomeye muri weekend
Tuesday, December 9, 2014
KIGALI YACU ISIGAYE ARI ISIBANIRO RYA SHITANI N'IMANA:MURI IYI WEEKEND ABAKOBWA BO MUTUBYINIRO BADUKOREYE AGASHYA
By Abdulaham Rajab
Nkuko namwqe mubyibonera hano kuraya mafoto. Mubyukuri iyi weekend umujyi wacu wa Kigali wari watahiwe nabadaimoni. Mutubyiniro dutandukanye uku niko byari byifashe kuburyo abagabo besnhi batinze gutaha barimo kwirebera uko abagore nabakobwa bakora UBUMPENEMPENE. Nkuko umwe mubo twavuganye yabimbwiye mubajije impamvu agejje sacyenda zo mugicuku atarataha aya niyo magambo yambwiye. Mubyukuri rero mugenzi Ibi nibyo bituma abagabo benshi dutinda gutaha kuko tuba tulimo kwirebera uko abagore banyoga ibibuno byabo mutubari twinshi,umugabo ntapfa gutaha bikadutera isereri.
Ariko uramutse ugiye ahantu ugasanga abagore na bakobwa babyina gutya niki ubibazaho cyagwa wumva wabagira nama ki? Ngaho rero namwe nimwihere amaso Imana niyongera kumanura umuriro hano i Kigali ntimukagire ngo haribindi nuko yatashwe nabadaimoni.
Ntamugore wabyina gutya atariye ibiyobyabwenge kuko ibi birenze kamere numuco nyafrika ngaho nawe reba
Usanga abagore bahamagara telefoni za bagabo babo abandi bakabakupa cyagwa babitaba bakabeshya ko barimo kureba umupila wa Alsenal na Man U,naho ubundi baba balimo kwirebera uko inkumi zininguza
Ndetse harimo na bamwe ibi bituma bajya gushaka abakobwa babaha uduturu bivuze kujya gushaka hano i Kiglai niyompamvu SIDA ilimo kugenda yiyongera numurego ukabije cyane kubera ibintu nkibi
iyi mi byinire ituma abagabo bashaka kwishora mu busambanyi kandi nta gahunda benshi baza bafite,
iyo ukomeje kubareba wicaye imbere yabo uruhinduka byanze bikunze uri umusore cyagwa umugabo.
Reba nawe hano uko babyina bitangaje cyane batambikije hano i Nymairambo byari byakomeye muri weekend
Subscribe to: Post Comments (Atom)


text:
Urubyiruko rw’abahungu n’abakobwa 78 bibumbiye muri clubs media na Clubs UNESCO nibo bahurijwe hamwe muri Hotel Saint Andre, I Kabgayi bahabwa ibiganiro bitandukanye bibafasha kugira uruhare rufatika mw’iterambere ry’Igihugu cyacu. Urwo rubyiruko rwari ruturutse mu mashuri 38 kuri 40 agize Urunana rw’amashuri yimakaza amahame ya UNESCO (ASPNet Schools).
Abanyeshuri bitabiriye aya mahugurwa bose uko ari 78 bakurikira ibiganiro
Muri aya mahugurwa y’iminsi ibiri, aba banyeshuri bahawe ibiganiro bitandukanye birimo ikiganiro kuri clubs UNESCO, igihe zavukiye, inshingano zahazo n’uko zikora mu Rwanda; ikiganiro kuri gahunda za leta muri iyi manda ya gatatu ya Nyakubahwa Prezida wa Repubulika Paul Kagame; bahabwa ikiganiro ku biyobyabwenge n’ingaruka zabyo ndetse n’ikindi kiganiro ku ruhare rw’umuco mw’iterambere ry’igihugu.
Umuyobozi ushinzwe Uburezi, Urubyiruko, Clubs UNESCO, n’Urunana rw’amashuri yimakaza amahame ya UNESCO (ASPNETS), Bwana KALISA Callixte, yasobanuriye abari mu mahugurwa ko Clubs UNESCO zashinzwe nyuma y’Intambara ya Kabiri y’Isi, zitangirizwa mu Buyapani (SENDAI) MU 1947. Intego zahawe ni ukwamamaza no gukwirakwiza amahame ya UNESCO yose agamije umuco w’amahoro n’ubworoherane.
Umuyobozi w’Uburezi, Urubyiruko, Clubs UNESCO n’Urunana rw’amashuri yimakaza amahame ya UNESCO atanga ikiganiro
MUKANKUSI Philomene ushinzwe Itumanaho n’Itangazamakuru muri Komisiyo y’Igihugu ikorana na UNESCO yatanze ikiganiro kuri gahunda ya leta y’imyaka irindwi, gahunda Perezida wa Repubulika ubwe yivugiye ko ateganya gukorana n’urubyiruko ku buryo bw’umwihariko. Ni muri urwo rwego CNRU yasanze ari ngombwa kugeza ku rubyiruko gahunda ya leta hagamijwe ko basobanukirwa uruhare rwabo mu kuyishyira mu bikorwa. Uruhare rwabo rukaba ari urw’ingenzi mu burezi bakangurira ababyeyi babo kuyigiramo uruhare rugaragara ngo ireme ry’uburezi rigerweho neza kandi vuba. Babakanguriye kwitabira gahunda zose za leta kuko zishingiye ku muturage ariko nanone babafasha guhindura imyumvire mu nzego zitandukanye nk’izimyororokere, kwigira no kwizigamira, gutura heza no guha abana indyo yuzuye, kurwanya ruswa n’akarengane no gutanga umusanzu wabo mu kwita k’uburezi n’uburere bw’abana babo.
Umuyobozi w’Itumanaho n’Itangazamakuru aganiriza abitabiriye amahugurwa kuri gahunda ya leta (2017-2024)
Nyuma y’iki kiganiro, abanyeshuri bahuguwe nabo bagiye mu matsinda baganira ku ruhare rwabo muri gahunda ya leta basanga nabo gahunda ibareba nk’urubyiruko cyane ko nk’abari mu wa gatandatu iyi manda izajya kurangira bamwe bari mu buyobozi.
Abanyeshuri bahagarariye abandi muri clubs UNESCO na media clubs baganira ku ruhare rwabo mw’iterambere ry’igihugu
Umuyobozi wa Polisi y’Igihugu mu Karere ka Muhanga CIP Ruzigana Vedaste nawe yatanze ikiganiro kungaruka z’ibiyobyabwenge mu rubyiruko, ababwira uburyo ibiyobyabwenge ari bibi ku buzima bw’umuntu ndetse n’ingaruka zo kwica inzozi z’abantu cyane nk’urubyiruko rubinywa rukishakashaka. N’abamaze kwubaka bibagiraho ingaruka kuko biruhije kubyigobotora wenyine ndetse bikanabasenya mu buryo bw’ubukungu.
CIP Vedaste Ruzigana aganiriza abanyeshuri kububi bw’ibiyobyabwenge
Ingaruka za mbere kandi zikomeye z’ibiyobyabwenge ni ingeso mbi zirimo ubujura, urugomo n’ubwicanyi; kutagira icyo utinya kuwarunyoye cyangwa iyo rwabuze ashaka amafaranga yo kurugura, guhohotera no gufata kungufu…
CIP Ruzigana yasabye abo bana gushishoza no gukangurira bagenzi babo gushishoza mu mibanire yabo (birinda kujya mu bigare bibi); mubyo bagerageza bishyashya ndetse no gukenga mubyo bakora; bakagendera kumpanuro z’ababyeyi n’ababarera.
Padiri Faustin NSHUBIJEHO, Umuyobozi wa College Saint Andre, yaganirije aba bana ku “umuco n’uburezi nk’inkingi z’iterambere rirambye. Ashingiye ku ruhare rw’umuco n’uburezi bw’urubyiruko kw’iterambere rirambye, Padiri Nshubijeho yabwiye abari mu mahugurwa ko uburere aribwo shingiro rya byose kuko aribwo bugeza umuntu ku ntsinzi (Discipline is Mother of success). Yabasabye kandi gushishoza bagasesengura ibyo babona by’ahandi niba bitaba imbogamizi ku muco wacu.
Padiri Faustin Nshubijeho yihanangiriza urubyiruko ruri mu mahugurwa guta umuco n’ururimi by’abanyarwanda kuko aribyo bibaranga nk’umuryango.
Avuga ku muco, Padiri Faustin Nshubijeho yabwiye abo bana ko umuco ariwo shingiro ry’uburezi kuko ariwo tuvomamo imigendere n’imigenzereze ya Kinyarwanda, indangagaciro, imiziro n’imiziririzo dukomora kubatuboneye izuba. Ibi bigatangirwa mw’itorero no mu muryango kandi bikuzuzwa n’ubwenge tuvoma mu mashuri.
Ikiganiro cya gatanu, mubyaganiriweho, cyatanzwe na Jerome Rwasa, Umuyobozi wa Radio y’abaturage Isangano, gishingira kuburyo bwo gutara no gutangaza amakuru. Yatangiye asobanura aho radiyo y’abaturage itandukaniye n’izindi radiyo kuko yo ikorera mu giturage kandi ikaba itagira ingengo y’imari izwi kuko iterwa inkunga n’abikorera cyangwa n’abaturage. Irindi tandukaniro ni uko bo bakoresha abakorera bushake.
Umuyobozi wa radiyo y’abaturage Isangano yumva ibibazo by’abanyeshuri bahuguwe
Rwasa Jerome yababwiye ko gutara inkuru bishingira kubibazo bitanu by’ingenzi: Ninde? Wagize ate? Ryari? Hehe? Byagenze bite? (Who? What? When? Where? How?). Ibibazo bitatu cyangwa bine bya mbere bisubizwa mw’ikubitiro bikaza mu nteruro za mbere z’inkuru. Kuri ibyo bibazo hashobora kwiyongeraho ikindi kibaza uko umuntu abibona, icyo gihe uba ugiye kwakira amarangamutima y’umuntu. Rwasa kandi yabwiye abo banyeshuri ko nabo bashinze media clubs muri amwe mu mashuri abegereye.
Ifoto y’urwibutso y’abitabiriye amahugurwa kuri Centre Saint Andre I Kabwayi
Imwe mu myanzuro myinshi abo bana bafatiye muri ayo mahugurwa ni iyi ikurikira:
1. Gusigasira umuco n’ururimi byacu
2. Kwimakaza umuco w’amahoro n’ubworoherane n’ubwubahane mu bantu no kugira umuco wo gusangira ibitekerezo muri bagenzi bacu.
3. Gusesengura amakuru tubona cyangwa dusoma ku mbuga nkoranyambaga mbere yo kuyatangariza abandi.
4. Ku miryango y’amarembo y’ibigo by’amashuri, abayobozi bagomba gushyiraho uburyo bwo gusaka abinjira kugira ngo twirinde ko hakwinjizwa ibyobyabwenge.
5. Kuba intangarugero mu kwirinda gukoresha ibiyobyabwenge tukaba ijisho rya bagenzi bacu kandi anti-Drugs clubs zagiyeho zikabyazwa umusaruro ari nako tuzitangiza mu mashuri atazifite.
6. Turasaba ubuyobozi bw’igihugu cyacu ko bwatekereza ku kagoroba k’urubyiruko nk’uko bwatekereje bukanashyiraho akagoroba k’ababyeyi gakemurirwamo ibibazo byo mu miryango.
7. Gusangiza abo mu miryango yacu n’abaturanyi ubumenyi tuvana mu mashuri tunabashishikariza kubahiriza gahunda za Leta.
8. Kwimakaza indangagaciro na kirazira by’umuco nyarwanda.
9. Gukunda no gukoresha ururimi kavukire rwacu rw’ikinyarwanda.
10. Kugira inama urubyiruko (urwiga n’urutiga), turugaragariza ibibi by’ibiyobyabwenge.
11. Gutanga amakuru ku gihe kandi neza kugira ngo turusheho gukumira no guca ikoreshwa ry’ibiyobyabwenge.
12. Kwigisha ububi bw’ibiyobyabwenge binyuze mu makinamico n’ibindi bihangano.
13. Kudahishira abakoresha bakanakwirakwiza ibiyobyabwenge.
14. Kwigisha urubyiruko rugenzi rwacu n’ababyeyi bacu ingaruka zo gukoresha ibiyobyabwenge.
15. Kugira amakenga mu matsiko aturanga, twirinda kugerageza ibintu tutabanje kumenya niba nta ngaruka mbi byatugiraho.
16. Kwirinda kugendera mu bigare bibi.
17. Gukangurira urubyiruko kwiyakira no kunyurwa n’ubuzima babayemo no guharanira gukora cyane kugira ngo babashe kwiteza imbere.
18. Gukangurira urubyiruko rwataye amashuri kuyasubiramo tubereka ibyiza byo kwiga.
19. Gushyira ibyapa bitanga ubutumwa bwo kurwanya ibiyobyabwenge mu busitani bw’ishuri mu rwego rwo kumenyesha abashyitsi bagana ishuri ububi bw’ibiyobyabwenga.
20. Gukora ubushakashatsi ku nsanganyamatsiko zitandukanye harimo n’ibiyobyabwenge no kubigeza ku bandi banyeshuri yaba kuri rassemblement no mu bindi biganiro.
21. Gukora icyo tugomba gukora mu gihe cyacyo, tukagikorera aho tugomba kugikorerera kandi tugahorana inyota yo kwiga nk’uko Umuhanga Socrate yabivuze ati “Icyo nzi cyo ni uko ntacyo nzi”.
Mukankusi Philomene
Umuyobozi ushinzwe Itumanaho n’Itangazamakuru/CNRU


text:
Umugore wanjye twarabanaga nyuma baza kunyirukana mu kazi hazamo ikibazo cy’ubukene akazajya ampoza ku nkeke umunsi ku wundi kuko nasaga nkaho ntacyo maze mu rugu.
Yaje kubona akazi atangira kujya mu bagabo aranimuka anta mu nzu njyenyine bamutera indi nda itari iyanjye. None basomyi n’abayobozi ba Umuryango.rw ni mumfashe mungire inama, ko maze kubona akazi keza kandi uwo mugore ubuzima bwaramuhindutse mwemerere agaruke cyangwa nkomeze nirere umwana wanjye gusa dore ko nanamuzinutswe.
Ndi Umugabo w’umwana umwe nakundanye n’umukobwa mufasha mu myigire ye ariga ararangiza. Nyuma twaje kwemeranya kubana dukora ubukwe bwiza bwashimwe n’abantu bose mu karere twari dutuyemo.
Umugore wanjye yari umuganga nanjye nkora muri UN, nahembwaga amafaranga atari macye kuko ninjizaga ibihumbi 600 ku kwezi. Urumva kuko n’umugore wanjye yakoraga amafaranga yinjiraga yari ahagije ku rugo rw’abantu babiri gusa. Madamu wanjye yari atwite kubera ko yabonaga mfite akazi keza nkora nta kibazo aza gusezera ku kazi ngo abe yitegura kubyara.
Mu mperekeza bamuhaye ku kazi yakozemo Baby Shower y’amafaranga menshi ku buryo burenze.
Narakomeje ndakora nk’uko bisanzwe biza kuba ngombwa ko ku kazi birukana abakozi nza kwisanga ndi umwe muri abo bakozi birukanwa. Ubuzima bwatangiye kuba bubi kuko n’umufasha ntiyakoraga kandi narimfite inguzanyo ya Bank ngombwa kwishyura, nakoresheje uko nshoboye kose ngurisha n’imodoka nari ntunze ndishyura ariko umugore akomeza kumpoza ku nkeke kuko ntiyigeze yakira ubuzima turimo akambwira ko namuvanye iwabo abayeho neza kandi ko ataje aje kurya ibishyimbo bya buri munsi.
Nyuma y’imyaka ibiri Madamu yaje kubona akazi atangira gukora gusa nako agashakiwe n’umwe mu nshuti ze bakoranaga mu rwego rwo kumwiyegereza maze ubuzima burahinduka akazajya ataha ijoro yansigiye umwana n’umukozi. Rimwe na rimwe agatahanwa n’abagabo bakamugeza mu rugo bakamusezera n’ama bizu( Kumusoma) ariko nkihangana nkabirenza amaso.
Yaje kunta mu nzu ajya kuba i Kigali atwara n’umwana wanjye atangira kwikodeshereza aboneraho no kubonana n’abagabo be ntanakimwe yikanga.
Bidatinze yaje gusama inda ya kabiri y’undi mugabo ufite umugore maze ubuzima bumubana bubi kuko uwo mugabo ntiyongeye kumwitaho nka mbere.
Nakomeje kubaho nabi gutyo gusa nyuma y’iminsi micye umwe mu nshuti zanjye yaje kundwanaho anshakira akazi keza kampemba umushahara uruta uwo nafataga mbere kuko mu minsi namaze ndi umushomeri nagerageje kwihugura mubijyanye n’ikoranabuhanga. Naje gusaba uwahoze ari umugore wanjye ko yampa umwana wanjye nawe ambera impfura aramumpa kuko aho yari ari ntiyari abayeho neza kandi narimaze kubona akazi keza ngomba kwita ku maraso yanjye.
Noneho rero basomyi ba Umuryango.rw mumfashe mungire inama icyo nakora kuko kuva nabona ako kazi umugore wanjye ampamagara umunsi ku wundi ambaza uko umwana ameze kandi njyewe inzoka yanjye yaramuzinutse kubera ibyo yankoreye byose kabone n’ubwo yansaba ko dukora Divorce ngo tugabane inzu ndumva ntayimuha bitewe n’ibikomere yanteye bikaruta iyo nzu nkayandika ku mwana nanjye nkajya gushaka ibyanjye dore ko n’akazi kanjye kampemba neza n’ibirenze inzu nabyigurira.
Inama zanyu zirakenewe Murakoze!
niba uko ubivuga ari ukuri mureke kdi ntuzamuhe inzu wavunikiye kuko yavuye mumaboko yawe,uzamushakiri ingurane yamafara
Uwo mugore ntamutima WO kubaka afite ahubwo icyo aba shaka ni ifaranga umugaruye waba wikozeho rera umwana wawe ubundi urekana nuwo mugore utagira umutima.
uraje wongere ubabare ahubwo nurebanabi yagutaye murugo rwawe nimwongera guhura azaguta mumwobo ubure burundu
Mureke uwo yabaye indaya, uzabona undi.
Ariko nibaza koko niba inama muba musaba niba muba muzikeneye koko, kuko uravugako wamuhuze( umwanga urunuka) kandi nawe yagiye ari uko atagukunda. Ntekereza ahubwo mwagakwiriye gukora divorce naho ibijyanye no kugabana imitungo ntabwo ari wowe uzabigena ahubwo ni itegeko. Uko utinda gukora divorce nibwo uri kumuruhira azacyenera no kumutungo wowe wishakiye kandi wagakwiye kwaka divorce kuko iyo umwe mubashakanye state undi bidaturutse kunyungu z’urugo bikarenza 6mois divorce iremewe. Ahubwo icyo nakwibwira nuko nawe ahari utari shyashya.
Waje ukanyitwarira nange kwirya kuli iryo franga aho kumugarura, ubwo se uwo urabona ashaka kubaka cg yakubobyemo BK Ko ariyo ifite amafranga menshi?
Sorry,forget her,she’s a curse
Arikomubamugishainama
Uraho neza Muvandimwe, ufite ikibazo gikomeye kuko ikigaragara cyo warakomeretse cyane kandi bitewe nibyo umugore wawe yagukoreye waramuzinutswe, nakugira inama yo guhamagara Umujyanama 0788573952 akagufasha ukabasha gukira icyo gikomere ndetse ukongera kumva ibyiza by’UBUZIMA. Imana ikurinde
Mbanje kugusuhuza nshuti,ibyakubayeho birababaje cyane ,ahubwo urakomeye cyane ,gusa Inama nakugira nuko warera umwana wawe ukamwereka urukundo rushoboka kuko umwana nawe yagize shok yo kubaho nkutagira ababyeyi kdi abafite mugihe hagati yanyu nka family mutabanye neza.bityo Ita kumwana wawe ntuzagarure uwo mugore kdi uzabe uretse gushaka undi mugore umwana abanze ukure amenye uwamukiye undi hagati yanyu.kuko nushaka undi mugore nawe ashobora kuzakwangora umwana kdi umwana naruhare yagize mumubano mubi hagati ya Mama we nawe.murakoze.
Wa mugabo we sinkuzi ntunzi!!Ariko amateka yawe ahuye n’ayanjye nubwo turi ibitsina bitandukanye!!!Ese ntiwankundira tukisungana tugahozanya ko mbona duhuje ibibazo?Mfite akazi kenza,nkorera I Kigali.Mfite imyaka 42.
Kutihangana no kutakira ubuzima tubayemo niyo ntandaro y’ibyaha dukora umunsi ku munsi!Baca umugani ngo"Uririra byinshi ukabura n’uduke wari ufite"!So, uwo mugore ntabwo yahindutse ahubwo akunda aho bimeze neza kukubaza uko umwana ameze byo ni ngombwa kuko ni uwanyu mwembi naho ibyo kwongera kubana nawe nta gisubizo biguha kuko abagabo bamutwaye baracyariho kandi n’abafite amafranga baracyariho bazanahoraho!Uwo rero si umugore wo kwubaka urugo kuko urugo rwubakwa no kwihanganirana no gufashanya mu ntege nke za buri umwe! Rero mureke abanze amenye kwubaka icyo aricyo nyuma naza agaca bugufi akagusaba imbabazi akazisaba n’Imana uzamubabarire kandi nusanga atarabyanduriyemo nta kibazo mwakongera kubana mukarera abo bana 1 wawe na 2 be!Ariko ibyo nibitabaho azaba agikomeje urugendo rw’ubusambanyi n’uburara ashobora kuba yaratojwe akiri umukobwa uzamureke niyaka divorce umureke mutandukane kuko n’ubundi ntimwubatse ni ku musenyi.
yeyeye.......ubwose uwo numuntu wakongera ukikururira.wacana kbsa.
Ahubwo uri umuntu w’umugabo ku gutekereza neza ku mwana wawe, ihangane n’Imana yamukweretse ngo utazongera wowe komeza ukore kigabo urekane nabasimbuje urukundo ifaranga ibyiza birimbere
Ahubwo uri umuntu w’umugabo ku gutekereza neza ku mwana wawe, ihangane n’Imana yamukweretse ngo utazongera wowe komeza ukore kigabo urekane nabasimbuje urukundo ifaranga ibyiza birimbere


text:
Burera: Abayobozi b’imidugudu baributswe mu iterambere
Abayobozi b’imidugudu bo mu karere ka Burera barishimira ko nabo bagiye kujya bagezwaho ibikorwa by’iterambere nkuko bigenda ku bandi baturage.
Aba bayobozi batangaza ibi mu gihe ubuyobozi bw’akarere ka Burera busaba ko mu gihe mu murenge runaka hageze igikorwa cy’iterambere bajya bahera ku bayobozi b’imidugudu mu gihe babona babikwiye mu rwego rwo gutuma nabo bava mu bukene.
Imirenge itandukanye yo mu karere ka Burera igenda igezwamo ibikorwa by’iterambere bitandukanye birimo VUP (Vision 2020 Umurenge Progame), amazi meza n’amashanyarazi kubakira abatishoboye n’ibindi.
Nubwo ibi bikorwa bigera ku baturage cyane cyane abatishoboye, usanga bitagera ku bayobozi b’imidugudu kandi nabo bamwe muri bo baba babikeneye kuko batishoboye.
Aha niho umuyobozi w’akarere ka Burera, Semagare Samuel, ahera avuga ko byaba ari ikibazo mu gihe umuyobozi w’umudugudu yaba atoroye inka nta n’ubushobozi afite bwo kuyigura ariko bazana Girinka mu mudugudu ayobora ntibamuhereho.
Agira ati “Amazi meza agomba kuyabonaho, siko bimeze se…niba atagira akazi, hakaba hari VUP yaje ahongaho, harya abaye gapita (ayobora abakora VUP) ikibazo ni ikihe! Ko n’ubundi ayobora se, abamugiriye icyizere abayoboye no mu kazi hari ikibazo kirimo…ntabwo ari ukwiba, si ugutonesha!â€
Mu nteko y’abaturage y’akarere ka Burera yabaye tariki 10 Nzeli 2015, Sembagare yavuze ko abayobozi b’imidugudu bakora akazi gakomeye mu gushishikarizza abaturage gushyira mu bikorwa gahunda za Leta. Ngo ni ngombwa ko nabo bagezwaho iterambere nk’uko n’abandi baturage basanzwe barigezwaho.
Abayobozi b’imidugudugu bagaragaje ibyishimo nyuma yo kumva iyo nkuru. Nzabakira Celestin yabwiye Kigali Today ati “Biriya twabyakiriye neza cyane! Urabona nka mbere bigize kuzana inka, bavuga ko umuyobozi w’umudugudu atagomba kuyifata mbere y’umuturage!â€
Sembagare yibutsa ko Leta y’u Rwanda isaba abayobozi kuba icyitegererezo mu bo bayobora. Kugira abayobozi b’abakene ngo byaba ari ikibazo kuko aho kugeza serivisi nziza ku baturage ahubwo ngo bajya batekinika gusa bityo abaturage ntibagere ku iterambere.


text:
Nk’uko ubu bushakashatsi bukomeza bubigaragaza ubwoko bw’umuziki umuntu yumva cyangwa se umuhanzi umuntu yiyumvamo kurusha abandi biba bijyanye n’imikorere y’ubwonko bwe.
Nyuma y’igihe cy’ubu bushakashatsi rero byagaragaye ko Beyonce yumvwa n’abanyeshuri b’abaswa cyane, bahora batsindwa cyane mu ishuri.
Indirimbo za Beyonce zumwa n'abaswa
Ubu bushakashatsi kandi bwagaragaje ko indirimbo za Counting Crows,U2 na Coldplay zumvwa n’abanyeshuri b’abanyabwenge bahora batsinda mu ishuri.
Aba basore bagize itsinda rya Coldplay bumvwa n'abahanga
Ubu bushakashatsi kandi buhamya ko kumva umuziki runaka bitagira icyo bihindura ko ndetse nta n’ugira uruhare mu guhitamo umuziki akunda ahubwo byikora ubwabyo.
Source: Metro
Denise IRANZI


text:
- Inyoni ntizirya neza nubwo zirya ibisigazwa by’ibiryo,iminyorogoto n’ibindi bisigazwa zishobora kubona.
- Inkoko ntoya nazo zisangira ibiryo n’inyoni nini bigatuma inyoni zazirya cyangwa zikazanduza indwara.
- Inyoni ntizinwa amazi ahagije ntizigira n’ibizirinda umuyaga n’imvura cyangwa ibizirinda ibikoko bizirya n’abajura.
- Ziterera amgi hasi aho byoroshye ko yakwangizwa cyangwa akaribwa n’izindi nyamanswa.
- Inyoni ntizikunzwe gukingirwa cyangwa kuziha imiti izivura indwara.
- Umusaruro nuko inyoni nyinshi zishobora kurwara no gukura gahoro, umusaruro mucye w’amagi n’inyama nkeya.
- guha inyoni ibiryo by;ubwoko bwinshi kandi n’amazi meza. Bitewe n’igihe cy’umwaka, zishobora gushobora kubona ibiryo byazo hafi murugo zitoragura.
- kuziha ibiryo byinyongera kugira ngo zibyibuhe zitere n’amagi menshi.
- kugaburira inkoko ntoya ibiryo birimo ibyubaka umubiri nk’ibinyamujonjorerwa, imihovu n’utunyorogoto bizatuma zikura vuba zigire n’ubuzima bwiza.
- mu kiraro hagomba kuba hijimye, hari umwanya uhagije zishobora gutereramo amagi. Ikiraro kigomba kuba gifite umutekano utumu ntatundi dukoko twinjiramo. Iyo ikiraro gihungabanyijwe,byangiza ibyari n’ikibuti.
- ni ba ugamije kubona umusaruro w’amagi, ugomba korora inkoko kazi gusa. Isake imwe gusa ishobora kororwa igufasha kureba ibindi bikoko bibangamira inkoko no kubangurira inkoko kazi.
- niba inkoko zabaye nyinshi zijyanwa ku isoko,zikagurishwa, zikabagwa cyangwa zigatangwa mu kurwanya ko inkoko zaba nyinshi zikarwanira ibiryo cyangwa zikaba nyinshi mu kiraro.
- ingano y’inkoko ziri mu kiraro ugomba kuba ujyanye n’ubunini bw’ikiraro, ibyo ugura ibiryo ntibirute umusaruro ubona.
- ntukagure inyoni ahanu hadafitiwe icyizere cy’umutekano ku indwara kuko zakuzanira indwara muyandi matungo.
- kingirira igihe ukurikije amabwiriza y’umuvuzi w’amatungo uri muri ako gace. Inkoko ntoya zigomba gukingirwa indwara zanduzanya zigejeje hagati y’iby’umweru bibiri kugeza kuri bitatu.
- genzura ko hari inkoko yerekana ibimenyetso byo gutera inshuro imwe mu kwezi noneho uyihe ibiryo byinyongera.
- mu gihe inyoni zawe zafashwe n’indwara ikomeye, ugomba:
- guhamagara umuvuzi w’amatungo
- gutandukanya izirwaye n’izitarwaye
- kwica inyoni zirwaye bitewe nuko ubona indwara izimereye no
- kuzitwika cyangwa kuzitaba kure mubutaka wirinda ko imbwa cyangwa andi matungo ashobora gucukura akazikuramo agakwirakwiza ya ndwara.


text:
Ibaruwa yanditswe na Rosine Mukabagorora
Nitwa Mukabagorora Rosine. Mfite imyaka 26 nkaba mbereye umujyanama n’icyitegererezo abakobwa b’imfubyi za Jenoside yakorewe Abatutsi mu 1994 baba mu nyubako ya “One Dollar Campaign”.Automatic word wrap
Nshimishijwe cyane no kubasangiza ubuhamya bwanjye bugaruka ku buryo namenye ibikorwa by’Umuryango Imbuto Foundation.
Mu mwaka wa 2009, ubwo nigaga mu wa Gatandatu w’amashuri yisumbuye, nahawe amahirwe yo guhagararira ishuri ryanjye rya TTC Save, mu ihuriro ry’urubyiruko ritegurwa n’Umuryango Imbuto Foundation, Youth Forum Series (YFS). Uwo mwaka, insanganyamatsiko yagira iti: “Haranira kuba icyitegererezo.”
Kuva uwo munsi nitabiriyeho ibyo biganiro, natangiye kumva nshishikajwe cyane n’ibikorwa by’Umuryango Imbuto Foundation.
Buri gihe nahoraga nibaza uburyo naba umwe mu bagira uruhare mu bikorwa by’uyu muryango mwiza. Byakunze ubwo Madamu Jeannette Kagame yatangizaga gahunda y’ubujyanama n’ubufasha ku rubyiruko, igahera ku bakobwa basaga 300 b’imfubyi batishoboye ndetse na bamwe mu banyamuryango ba AERG, Umuryango w’abanyeshuri barokotse Jenoside yakorewe Abatutsi biga mu mashuri makuru na kaminuza.
Muri ibyo biganiro byabaye mu 2013, Madamu Jeannette Kagame yasabye abantu 100 barimo abagabo n’abagore kubera aba bakobwa abajyanama n’ibyitegererezo. Ni muri icyo gikorwa rero nahurijwemo n’umujyanama wanjye akaba n’icyitegererezo cyanjye.
Nshingiye ku byo naciyemo, iyi gahunda yo guhuza urubyiruko n’abajyanama barwo barubera ibyitegererezo yambereye umugisha. Nari nkeneye cyane umujyanama wamfasha mu rugendo rw’ubuzima ndimo, maze amahirwe aransekera, Madamu Yolande araboneka kugira ngo ambere uwo mujyanama n’icyitegererezo.
Nari ngeze mu mwaka wa Gatatu wa kaminuza ubwo nahuraga n’umujyanama wanjye. Ntiyigeze na rimwe ampatira kugendera mu murongo w’ibitekerezo bye, ahubwo yahoraga ambwira ibintu bintera ishyaka ryo kurushaho kunoza ibyo nkora. Madamu Yolande yabaga iteka uwa mbere mu kunshimira no kunsubizamo imbaraga kugira ngo ntambuke ibyari bingoye byose.
Mu myaka yose, Madamu Yolande yatumye imibanire yacu yaguka ikarenga iy’ubujyanama. Muri iyo mibanire, nabashije kumufungukira mubwira bimwe mu buhamya bwanjye.
Kuba muri gahunda y’ubujyanama n’ubufasha ku rubyiruko y’Umuryango Imbuto Foundation byambereye ikintu gikomeye, kubera ko byamfashije kugira imitekerereze yagutse, inzozi zagutse no kuba umukobwa usobanutse.
Gahunda y’ubujyanama n’ubufasha ku rubyiruko kandi yamfashije kwiteza imbere no gufasha abandi bakobwa kubiharanira. Uyu munsi mbereye umujyanama n’icyitegererezo abakobwa baba mu nyubako ya “One Dollar Campaign”. Kubera aba bakobwa bafite ubwenge budasanzwe umujyanama, ni kimwe mu bintu byiza byambayeho mu buzima bwanjye.
Nibuka ko ababyeyi banjye bishwe muri Jenoside yakorewe Abatutsi mu 1994, icyo gihe nari nkiri muto cyane, mfite imyaka 4 gusa. Namaze imyaka myinshi y’ubuto bwanjye mu kigo cy’imfubyi, nta cyizere cy’ejo hazaza nari mfite. Nta muntu n’umwe wari kwiyumvisha ko umunsi umwe navamo umuntu w’ingirakamaro cyangwa watanga ubujyanama ku zindi mfubyi.
Ariko uyu munsi ndi kwita ku bakobwa b’imfubyi nkanjye basaga 80, mbaha inama zijyanye n’uburyo bahitamo umurimo bifuza gukora, izijyanye n’imyitwarire ndetse n’uburyo bahangana n’ikibazo cy’ihungabana kugira ngo baharanire kubaho neza.
Nzahora iteka nishimira aya mahirwe yo kugira uruhare muri gahunda y’ubujyanama n’ubufasha ku rubyiruko y’Umuryango Imbuto Foundation, ikindi ni uko iyo uwambereye umujyanama n’icyitegererezo atansubizamo imbaraga, byari kumfata igihe kinini kugira ngo ngere aho ngeze ubu.
Ntewe ishema no kuba umuntu ufite ubuhanga kandi ugeze ahantu hashimishije nka Madamu Yolande ambera umujyanama n’icyitegererezo, nzahora mushimira kandi nshimira n’umuryango w’Imbuto Foundation wose.
Ngana ku musozo, ndifuza gushimira by’umwihariko Madamu Jeannette Kagame, ku bwo kwizera no gufata iya mbere mu guharanira ko umwana w’ubukobwa yakongererwa ubushobozi.
Ndifuza kandi gukoresha uyu mwanya nifuriza Umuryango Imbuto Foundation isabukuru nziza y’imyaka 15, kandi nizera ko imyaka 15 iri imbere nayo izaba myiza.
*Gahunda y’inama n’ubufasha ku rubyiruko yatangijwe nk’uburyo bwo gukurikirana no gufasha abana b’abakobwa gutegura uburyo bazitwara ku kazi n’imyitwarire bagomba kugira mu buzima busanzwe. Iyi gahunda ni kimwe mu bikorwa by’umushinga w’inama n’ubufasha bihabwa urubyiruko yatangijwe n’Umuryango Imbuto Foundation mu mwaka wa 2007.


text:
Iyi ni episode2 kuri true story, y’umukobwa twakundaniye kuri fbk, niba utarasoma episode1, urebe post ibanziriza iyi,
Dore aho inkuru yarangiriye ; nyuma twaje gutandukana numukunzi wanjye, ariko nyigera murugo mbona msg igira iti : nukuri nyikubona bwambere nahise nkukunda cyane kandi ni wowe muhungu wambere ndiriye mugituza cye , akampoza amarira . niwamukobwa wakwakiriye muri gare ya remera , kandi mvukana na Cherie wawe, yampaye fone ye ngo nkuyobore, kandi ntumwereke iyi message.
Nanjye mpita musubiza nti : sha nukuri pe nanjye burya ubwo twarikumwe numvaga ntakurekura , ariko ntakundi byarangiye wigendeye,
nyuma gake nakomeje gutegereza ko anyandikira msg, ndaheba, ariko nka samunani zijoro mbona mbona msg ye ivuga ngo : wambabariye ukampa iminota 10 gusa nkakuba? Ndabizi nkukuye mubitotse ariko wihangane pe.
Ariko mubyukuri nanjye ntabwo nari nakaryamye ahubwo nibazaga kuruwo mukobwa, mpita musubiza nti: sha nukuri ntakibazo nubwo twamara isaha tuvugana ntakibazo,
umukobwa nakanyamuneza ati: urakoze cyane Cherie wabandi. Arongera ati :
Umukobwa : ese isimbi mukuru wanjye uramukunda cyane ?
Rwenya : ego ndamukunda pe, kandi numva nzamugira umugore wanjye.
Umukobwa: ese uzi icyo urukundo bisobanura? Gerageza mumagambo yawe numve
Rwenya: namaranagmutima umuntu agirira undi atagishije inama uwariwe wese.
Umukobwa: ego ndumva usubije neza, pe, sawa bye urote uwo ukunda nahejo.
Nahise njya murujijo mpita muhamagara yanga kunyitaba, ihata ampa msg igira iti : ntabwo nakwitaba kuko ndarana na mukuru wanjye isimbi Cherie wawe, ese ko naringusezeye niki ushaka kumbaza?
Rwenya: umva mbere yuko uryama najye wampaye iminota nkitanu nkakubaza.
Umukobwa: basi nguhaye iminota makumyabiri, kuko ntacyo nakwima uretse kukugirira nabi nibyo nakurinda,
Rwenya: ariko ko numva ugira amagambo meza cyane ankora kumutima uyakura he?
Umukobwa : oya ntabwo amagambo yanjye yose ari meza, ahubwo abameza kuri wowe kuko umutima nama wanjye ukwiyumvamo.
Rwenya : murakoze cyane, ese ubwo wambazaga igisobanuro cyurukundo wabitewe niki?
Umukobwa: nkuko wambwiye ko urukundo bivuga ngo : namaranga mutima umuntu agirira undi atagishije inama uwariwe wese.rero nanjye mfite amaranga mutima.
Rwenya: umva uri kunshira murujijo.,, plz ushaka kuvuga iki koko???
Umukobwa: umva fata bibiliya isome muri 1yohana 4:8
Rwenya : nahise ngira ubwoba ariko nta bibiliya nagiraga, mbura uko ngira , kandi bwari bwije, kwihangana byaranze ubundi mpita mbyuka njya kureba umusore w’inshuri yanjye witwa Leandre, ariko nyigera kwirembo mpura nabanyerondo, baramfata bambaza irangamuntu ndayibura bashaka kumfunga, nukuri nabasabye imbabazi, ndabinginga nkora mwikofi mbaha 2000 barandekura, ngeza kwa Leandre nda mukomangira, ndamubwira nti ; Mbabarira untize bibiliya haraho nshka gusoma
Leandre: ahita ayimpa ati ; genda uyisomere iwawe mfite ibitotsi kandi ejo nakazi, kandi ntiwongere kuza, ndakwinginze,
Nahise nza nishimye cyane pe, ngeze murungo mfunguye nsanga ni bibiliya yigiswhahili kandi ntacyo narinzi handitse ngo; 1yohana 4:8 (Mtu asiye na upendo hamjui Mungu; kwa maana Mungu ni upendo).
Nukuri ntagiswahili narinzi, numva agahinda karanyishe pe, mbura icyo bivuga numva ntaye umutwe, kuko amatsiko yari menshi.
Umukobwa: ese wamaze gusoma umurongo nakubwiye?
Rwenya: aha, umva wambabarira tukazavugana ejo?? Nukuri numvaga umutima wanjye watangiye guhinduka.
Umukobwa: umva sha wmabwiye wabaye iki??? Nukuri fungura umutima umbwire byose.
Rwenya: bye bye , reka ndyame….
Umukobwa: umva nkubwire waretse……
Loading…….harakurikira episode3
Ejo nibwo tuzakurikirana, episode3, ese rwenya amaze kubona bibiliya y'ikinyarwanda byagenze bite? Ese isimbi azamenya urukundo rwihishe inyuma ya rwenya na teta?
Kanda like hanyuma share ubundi nguhe episode 3!
umukobwa twakundaniye kuri fbk
Iyi ni episode2 kuri true story, y’umukobwa twakundaniye kuri fbk, niba utarasoma episode1, urebe post ibanziriza iyi,


text:
Ese waba wirigeze usiba amafoto, indirimbo cyangwa n’ibindi runaka utabishaka? Ukaba nta bundi buryo ufite bwo kubigarura kandi byari ingenzi, mu bihe byashize iyo wasibaga ibintu kubw'impanuka ntayandi mahitamo wagiraga uretse kwakira igihombo, tukaba dushimira iterambere mu ikoranabuhanga ryaje kuko ubu wagarura ibyasibwe byose muri telephone yawe mu buryo bworoshye kandi buri wese akaba yabyikorera. Kurikira amabwiriza ku murongo.
1. Icyo usabwa ni ukumanura software yitwa FORecovery Android Data Recovery ukayishyira muri mudasobwa yawe (install). Nyuma yo kuyishira muri mudasobwa yawe, yifungure hanyuma ucomeke telephone yawe kuri mudasobwa ukoresheje umugozi wa USB. Hanyuma uhitemo uburyo bwa Data Recovery, mu gihe ubonye mudasobwa itayibonye, reba niba telephone yawe idafunze cyangwa wemeze USB debugging.
2. Hitamo ubwoko bwa file ushaka kugarura kuko ibi bazagufasha kugarura file wifuza gusa kuko software ifite ubushobozi bwo kugarura n'ibyo utifuzaga. Mu rwego rwo kwirinda ibyo udakeneye, uhitamo ubwoko bwa file ushaka kugarura hanyuma ukande kuri button ya Next.
3. Hitamo niba ukoresha Advanced cyangwa Standard scan: ushobora guhita wibaza aho ubu buryo bwombi butandukanira. Standard scanning izihutisha igikorwa vuba ariko rimwe na rimwe siko izagarura ibintu byose wifuzaga, mu gihe advanced izatwara umwanya munini ariko ukaba ufite amahirwe menshi ya kugarura ibintu byose. Nurangiza guhitamo uburyo bumwe muri ubu tubonye ukoresha kugira ngo ukomeze kanda start.
4. Gushakisha ibyari byarabuze nibirangira, uzabona ibyabashije kuboneka mubyo wari warabuze, kugira ngo ubashe kubigarura muri mudasobwa yawe kanda “recover” hanyuma utegereze byibike muri mudasobwa yawe aho ushobora kubifata ukabishyira kuri telephone yawe cyangwa ahandi hose waba wifuza.
Uko wagarura ibyasibwe kuri memory card
Amabwiriza akurikira yerekana inzira wanyuramo kugira ngo ubashe kugarura ama file yaba yarasibwe kuri memory card yawe. Kurikira amabwiriza ku murongo.
1. Nk'uko twabibonye mu mabwiriza yabanje hejuru, ugomba kuba ufite FORecovery Android Data Recovery iri muri mudasobwa yawe kandi ikora neza, hanyuma uhitemo sd card recovery ahagana hasi kuri program.
2. Shyira memory card yawe muri mudasobwa ukoresheje card reader cangwa uyishyire muri telephone yawe hanyuma ucomeke ukoresheje umugozi wa usb
3. Hitamo akamenyetso (icon) kerekana memory card kagaragara muri program hanyuma ukande kuri continue mu gihe memory card yaba igaragara ko yabonetse kuri mudasobwa
4. Hanyuma uhitemo uburyo bwo gushakisha ibyasibwe ukoresha hagati ya standard na advanced nk'uko twabonye itandukaniro riri hagati y'ubu buryo bwombi. Hanyuma ukande Next.
5. Gushakisha ibyari byarabuze birangiye, ukabona ibyo washakaga kugarura wabibonye kanda kuri recover kugira ngo ubashe kubigarura kuri memory card yawe.
Turabibutsa ko iyi software ikora muri mudasobwa zirimo operating system ya windows ndetse na telephone zirimo operating system ya Android.
Niba hari icyifuzo, inyunganizi cyangwa igitekerezo ushaka kutugezaho rero wareba hepfo gato ukadusangiza igitekerezo cyawe ahabugenewe, cyangwa ukatwandikira kuri page yacu ya Facebook ariyo "Ktimez.com".
Here at Ktimez Inc we have qualified programmers that can develop a great web based,desktop and mobile(Androi&IOS) apps for you.Hire Us
Here at Ktimez Inc we have qualified programmers that can teach you every language you are willing to know.Hire Us
You like our daily ICT and Tech news? Hire us, we have a lot of engineers and qualified and skilled IT specialist to train you wherever you are.Hire us


text:
Ababyeyi benshi bakunda guhangayikishwa n’imyitwarire y’abana babo igihe bageze mu gihe cyo kugimbuka. Usanga rwose ubwumvikane ari bucye hagati yabo, noneho bigatuma ababyeyi bafata ingamba zimwe na zimwe zidashimishije ku bana babo.
Dr.Julian MELGOSA mu gitabo cye yise “ Les adolescents et leurs parents” atanga inama zigera ku icumi ku babyeyi bafite abana bageze mu kigero cy’ubugimbi n’ ubwangavu (adolescence). ni izi zikurikira :
- - Mbere y’uko uvuga banza umutege amatwi kandi umwitayeho, shishikazwa n’uko abayeho ndetse n’ibyo mu gihe cye kugira ngo umenye uko umufasha.
- Ita ku byo akubwira, uko abikubwira n’uburyo abivuga, wite ndetse no ku isura ye igihe ari kukubwira kuko ushobora kumenya niba akubeshya cyangwa se avugisha ukuri, niba ababaye cyangwa yishimye n’ibindi.
- Ntumubwire amagambo mabi cyangwa se ngo umutonganye kuko ntacyo bikemura ahubwo bishobora gutuma ibintu bikomera kurushaho gusa igitsure na cyo ni ngombwa ku mwana.
- Ganira n’umwana wawe ku buryo burambuye ntumuganirize gusa ku byo akora cyangwa se uburyo yitwara, muganirize no ku byo afitemo impugenge, ku byo afiteho ubwoba, ku mbogamizi ahura nazo, ndetse no ku bindi byose yumva ashaka kumenya. Ba inshuti y’umwana wawe, biba byiza iyo bitangiye akiri muto.
- Ntuhangayikishwe n’uko umwana wawe adakunda kuvuga, birasanzwe, iyo umwana ageze mu kigero cya adolescence ahindura imyitwarire. Kuba acecetse rero ntago bivuze ko hari icyo agukinze.
- Shimisha umwana wawe umubwira amagambo amushimira ku byo yakoze n’ubwo kaba ari akantu gato cyane, mushimire ku ngeso ze nziza bityo kumukosora bizajya bikorohera kandi na we azajya akora uko ashoboye agushimishe kuko azi ko ibyo akora ubibona kandi ubishima,
- Ntutinde ku kintu kimwe igihe wamaze kukimubwira, si ngombwa ko ukomeza kubimusubiriramo. Kandi si byiza kumucyurira amakosa yakoze kera.
- Ntugakoreshe amagambo atuma mutaganira neza. Urugero : Umwana avuye ku ishuri ukamubaza ngo ku ishuri byagenze gute ? Azagusubiza ngo byagenze neza. Ariko numubaza ngo mbwira icyagushimishije cyangwa se icyakubabaje ku ishuri aha urumva na we ko azabikubwira birambuye. Menya uko uganira n’umwana wawe.
- Mubwire mbere ingaruka z’imyitwarire mibi kugira ngo atazagwa mu ruzi arwita ikiziba. Niba kandi aguye mu makosa wari waramubwiye, ntubimwibutse kuko na we ubwe aba abyibika.
- Ntutinye kumubwira ngo « Mbabarira ni amakosa yanjye » igihe biri ngommbwa. Kuba umubyeyi yasaba umwana we imbabazi si igitangaza. Ntawe udakosa.


text:
Ku mugoroba wo ku wa Mbere, tariki ya 12 Gashyantare 2018 nibwo izi nsengero zombi zashyizweho ingufuri.
Amakuru agera kuri IGIHE ni uko uru rusengero rwo kwa Rugagi rwafunzwe nyuma y’amakuru umwe mu baruturiye yatanze avuga ko rusakuza cyane mu gihe cy’amateraniro bikamubangamira.
Iki cyemezo cyo gufunga insengero cyafashwe nyuma y’igihe ba nyirazo hari ibyo basabwe gukosora ariko ntibyakorwa.
Urusengero rwa Bishop Rugagi rufunzwe mu gihe itorero ayobora riri mu giterane cy’iminsi 77 cyahawe izina rya "Habwa’’ kiba buri munsi nimugoroba.
Bishop Rugagi yasabwe kwimurira ibikorwa by’urusengero ahandi kuva mu Ukwakira 2017, umwanzuro atashoboye gushyira mu bikorwa.
Ingingo ya 600 y’igitabo cy’amategeko ahana y’u Rwanda iteganyiriza ko abateza urusaku rukabije nijoro, igifungo kuva ku minsi umunani (8) kugera ku mezi abiri n’ihazabu y’amafaranga y’u Rwanda kuva ku 50,000 kugera kuri miliyoni imwe cyangwa kimwe muri ibyo.
Ingingo ya 108 y’itegeko ngenga nomero 04 /2005 ryo ku wa 8 Mata 2005 rigena uburyo bwo kurengera no kubungabunga ibidukikije mu Rwanda, igena igihano ku bateza urusaku cy’igifungo kigera ku mezi abiri n’ihazabu y’amafaranga ibihumbi ijana kuri buri nshuro habaye urusaku.
Amafoto: Niyonzima Moses


text:
Rwanda Men’s Resource Centre ifite gahunda z’inyigisho n’ubukangurambaga bw’abantu benshi, gahunda zikoresha itangazamakuru ndetse n’ibiganiro mbwirwaruhame, gahunda z’ubujyanama n’ibindi. Izo gahunda zose zigamije gushyira abagabo n’urubyiruko mu rugamba rwo gukumira ihohotera rishingiye ku gitsina (GBV), kwimakaza ubugabo bwubaka ndetse n’indangagaciro z’umuco byose bijyanishijwe n’ubumenyi ngiro bwo mu mibereho n’imibanire ya buri munsi na bagenzi babo b’igitsina gore.
Mu rwego rwo kurwanya ihohotera rishingiye ku gitsina (GBV), gahunda z’ibiganiro muri za Kaminuza no gusura amashuri zizashyirwa mu bikorwa kugira ngo haboneke uruhare rw’urubyiruko rwinshi rushoboka muri iki gikorwa. Ibiganiro byihariye byerekeye ubuhanga bwo gufasha abagabo guhangana n’imyitwarire ya bagenzi babo ku mibonano mpuzabitsina n’ihohotera bizategurwa n’abagabo kandi bihabwe abagabo mu bigo by’amashuri ndetse no hanze yabyo.
Ubuvugizi
BMu buvugizi, Rwamrec yifashisha uruhare rw’abashyiraho za politiki, abagize Inteko Ishinga Amategeko, imiryango itegamiye kuri Leta, Leta ubwayo ndetse n’abandi bafatanyabikorwa binyuze mu biganiro, ubukangurambaga no kubaka ingaga n’ubumwe nabo kugira ngo bashyireho politike n’ingamba nyazo zo gukemura ibibazo byerekeye uburinganire n’ubwuzuzanye duhereye mu mizi yabyo.


text:
Ngororero: Nubwo hari ibyagaragajwe ko bitarakorwa neza akarere ngo kazaza imbere mu mihigo
Nyuma y’urugendo intumwa za rubanda mu nteko ishinga amategeko imitwe yombi zagiriye mu karere ka Ngororero kuva kuwa 24 Mutarama kugeza kuwa 03 Gashyantare 2015, maze bakageza raporo kubayobozi yiganjemo ibyo basanze bidakorwa neza, umuyobozi w’akarere ka Ngororero Ruboneza Gédéon akomeje kwizeza ko akarere ayoboye katazasubira inyuma ku mwanya wa 3 kegukanye mu mihigo y’umwaka ushize.
Nyuma y’iminsi 10 bamaze muri aka karere, senateri Jean Damascene Ntawukuriryayo na ba depite Ngabo Amiel hamwe na Manirarora annoncée basuye abaturage mu mirenge 7 kuri 13 igize akarere, ndetse babona n’umwanya wo kwifatanya nabo mu bikorwa bimwe na bimwe.
Nyuma yo gukora icyegeranyo cy’ibyo babonye aho basuye haba mu baturage rwagati cyangwa mu nzego z’ubuyobozi, bashimye ibyagezweho byiza bavuga ko ari byinshi muri aka karere. Gusa banasabye ko hari byinshi bidakorwa neza bikenewe kunozwa.
Ibyingenzi izi ntumwa za Rbanda zagaragaje ni umwanda babonye cyane cyane mungo, gufata nabi amatungo cyane cyane ku borojwe na Leta ndetse no gukora nabi ibikorwa remezo bigahita byangirika. Nyuma y’ibi byose, umuyobozi w’akarere Ruboneza Gedeon yadutangarije ko bashimye inama bahawe kandi ko bagiye kunoza ibitakorwaga neza, dore ko ibyinshi ngo nta ngengo y’imari idasanzwe buikeneye.
Yishimiye kandi ko izi ntumwa zizababera abavugizi ari mu kunoza amategeko yabafasha kunoza akazi bashinzwe, ndetse no gutora ingengo y’imari ya Leta ari nayo akarere gakoresha. Uyu muyobozi yijije ko intego bihaye yo kuza imbere y’umwanya wa gatatu bakiyikomeje kandi bazayigeraho ndetse akaba yanatumiye aba bashyitsi ngo bazagaruke mbere y’uko ingengo y’imari y’uyu mwaka irangira maze barebe aho bageze bashyira mu bikorwa ibyo babagiriyeho inama.


text:
Icya mbere ni ukumenya ko ufite iki kibazo kandi ukaba ufite ubushake bwo kubicikaho. Indi nama isumba izindi ni ukwirinda imwe mu mpamvu ishobora kuba itera iki kibazo mu zo twavuze mugice cyambere . Umugore wawe nawe birasaba ko mubiganiraho mugafatanyiriza hamwe kurwanya uwo mwanzi utuma igikorwa cy’akabariro kitagenda neza uko bikwiriye.
Gusa hari n’ubundi buryo bwizewe kandi butagoye bwakwifashishwa impande zombie zika zigomba kubigiramo uruhare igihe mwinjiye mugikorwa nyirizina.
- Kwitegura igikorwa
Mbere yo gukora imibonano mpuzabitsina mugomba kubanza kubitekerezaho kandi mukabyemeranywaho mwembi kugira ngo bibashe kugenda neza, kubikora umwe abishaka undi atabishaka birutwa no kubireka kuko ibi bishobora gutuma umugabo arangiriza ikitari igihe bitewe n’iyompamvu.
- Gutegurana
Iyi iri mungingo nyamukuru ituma igikorwa kiyoborwa neza nk’uko mwembi mubishaka, mugabo mbere yo gukora imibonano banza utegure umugore wawe kuko uko agenda ateguka niko agenda aryoherwa ibi akaba aribyo byerekeza no kukurangiza kandi kigatuma nawe mugabo igihe cyo kurangiza kwawe byiyongera.
- Hagarika akanya gato ukomeze
Ubu ni uburyo bumwe bwavumbuwe n’umuhanga muri iki gikorwa witwa Kaplan. Niba ugeze igihe cyo kwinshiza igitsina cyawe mucy’umugore si itegeko ko ukigumishayo, ugomba gucungana n’uko wumva ugiye kurangiza hanyuma ukaba ugikuyemo ukaba ukora ibindi, nko kumusoma kumabere, gukoresha intoki se (gusa uzitonde hari abatabikunda), irinde kandi kukora huti huti kugira ngo utazashiduka byaguciktse mbese wumve ko uyoboye igikorwa.
Gusa sinangombwa gukuramo igitsina ahubwo mugihe wumva ugiye kurangiza mugihe wabyumvikanye n’wo murimo gukora imibonano mushobora guhagarika mwembi ntimunyeganyege wakumva usubiye kumuronko ugakomeza igikorwa
- Kwishyiramo ko ugomba kurangiriza igihe kandi ukumva ko ibyishimo ari ibya mwembi.
Umugabo ubundi iteka ni urangwa no kwihagararaho, igihe cyose ugiye gutera akabariro ugomba kwishyiramo ko utarangiza vuba, ibi bizafasha ubwonko kumenya ikigamijwe maze nabwo butange commande kumubiri ubundi bigende neza, muri ikigihe kandi uzaba utekereza ko ugomba gutegereza ko umugore agera kubyishimo bye byanyuma kugira ngo iki gikorwa mwembi kibabere icy’umunezero.
Izi nama zose nizikunanira uzegere abaganga nibo bari hejuru y’imana wenda byashoboka ko waba ufite n’ikindi kibazo bakaba banaguha imiti.
Posted by @Ezechielrwandapaparazzi.rw
36,374 total views, 50 views today


text:
Abantu benshi muriyi minsi batunze ama smartphone, bakoresha mubuzima bwabo bwa buri munsi bahamagara, bohereza ubutumwa bugufi, cyangwa se kohererezanya amafoto, amashusho ,indirimbo. ndetse benshi murimwe ikintu gikomeye mukoresha smartphone zanyu nukujya kuri social network . mbese smartphone zinjiye mubuzima bwamuntu. nutayitunze ubu aba arwanira gukora cyane akayigura. akenshi iyo utigeze utunga smartphone, iyo ugiye kuyigura usanga bikugora kuko uba utazi ngo, nakurikiza ik ngura smartphone cyane ko hadutse nizidafite ireme zimwe bamwe bita pirate cyangwa inshinwa. rero hari ibintu ugomba kwibandaho ugiye kugura smatphone.
Android. iyo bavuze android abenshi muhita mwumva smatphone. ibintu tugiye kureba ugomba kugenderaho ugura smartphone turibanda kuri android kuko abantu benshi batunze android, ninazo usanga ziboneka kugiciro gitoya ugereranyije nizindi platform(Operating system).
ibintu ugomba kwibandaho ugura smartphone.
*STORAGE (Ububiko) :Iyo bavuze ububiko bwaterefone nicyo cyintu cyingenzi ugomba kureba. kuko abantu benshi bakenera kubika amafoto, video, imiziki kuri smartphone zabo. kandi kugirango ubashe kubibika kuri telephone ukenera ububiko buhagije. uretse icyo kandi iyo bavuze storage haba harimo na RAM. iyo telephone ifite Ram nini bituma ikora yihuta, kandi ikabasha kuba yakora akazi kenshi icyarimwe ntakibazo igize. rero storage ikenewe kubantu badakoresha phone birenze, bakeneye byibuze internal storege=8GB naho RAM=2GB. niba telephone yawe ushaka kuyikoresha ibintu biremereye, nko gukina ama video game(imikino ya video) cyangwa, gushyiramo ama application aremereye nka Xposed byibuze internal storage(ububiko) =32GB RAM=4GB . nujya kugura telephone uzabanze urebe storage dore uburyo babireba niba utarubizi.
>Settings>storage: uko bareba storage
settings>Apps>running apps: urabona used space na free space nubiteranya urabona ram yiyo telephone
Kandi ntuzapfe kugura telephone idafite umwanya wa memory card keretse ari iPhone.
*CAMERA : Nujya kugura telephone uzitondere ama camera cyane cyane zino bakunda kwita inshinwa cyane ko muriyi minsi abantu bakoresha phone zabo bafata bimwe mubirori baba bitabiriye nko mumakwe muma Birthday party nibindi birori ntibagikenera ko baba bafite digital camera phone zabo zirabibakorera kandi neza. rero niba ushaka telephone izagukorera neza ugafotora amafoto meza. uzitonde kuko MP(megapixels) zikunda kuba zanditse inyuma akenshi zikunda kuba atarizo. uzabanze ufotore urebe uko ifoto imeze, ukore zoom kwifoto wafotoye urebe ko iba ikigaragara neza, ugerageze gufotorera ahantu hatari urumuri rwinshi urebe flashlight yoyo uko ikora. niba uzobereye mubintu bya photography uzanarebe focus ya camera yayo uko ikora.
*Battery life: nujya kugura telphone rero uzanarebe battery yayo. urebe igihe imara.uburyo bareba battery uburyo bwambere nukuyikoresha ugakoresha internet ukumva nimiziki, nitinda nkamasaha 7 kuzamura izaba igerageza kuba nzima ariko nuba ugiye kugura phone nshyashya ntago uzabona umwanya wo kumva imiziki no kujya kuri internet. kuko abacuruzi ntibatuma ugerageza. ariko nujya kuyigura ari nshyashya, uzakuremo battery urebe ahanditse mAh urebe umubare uri imbere niba uri munsi 2500mAh iyo telephone ntago iba yizewe. ariko nanone biterwa na size ya telephone iyo telephone ari ntoya cyane iya 2000mAh ntacyo iba itwaye.
*Display size(Ingano ya phone) : ingano ya telephone iba ari ingenzi cyane. kuko nkabantu bakunda amafoto baba bakeneye screen nziza zishobora kwerekana amashusho neza, kandi screen ari nini. abasobanukiwe bakunda screen za AMOLEDE kuko zigaragara neza kandi zituma nicyo zerekana gisa neza. uzanabanze ukore muri touch yayo urebe niba iri smooth(ikora neza byoroshye) udakora kukintu hakaza icyitaricyo.
*ANDROID VERSION: Nkuko nabivuze hejuru abakoresha ama smartphone abenshi bakoresha android. rero bivuze ko bakoresha operating system ya android. nujya kugura smartphone ya android uzabanze urebe version yiyo android niba iri munsi ya 4.4.4 (kitkat) ntuziriwe uyigura. kuko uzasanga ama application menshi asohoka ya android aba yibanda kuri android ziri hejuru ya 4.4.4 . rero wayigura ugasanga uri mubwigunge. nakugira inama yo kugura 7.1 Nougat niba ubishoboye ariko niba utabishoboye wagura lolipop 5.1 cyangwa 6.0 marshmallow .
dore uko bareba android version niba utarubizi.
>settings>software information>about phone>android version
kuri android version ukandeho inshuro nyinshi wihuta nihazamo.
*K : izaba ari kit kat 4.4.4 *Bombo: Lolipop 5.0
*M: marshmallow 6.0 *N: Nougat 7.0
*IGICIRO( price) : Ubundi icyi cyagakwiye kuba aricyo cyambere ureba ugiye kugura telephone. ariko impamvu kitabaye icyambere nuko burigihe wishyura aruko umaze gushima igicuruzwa ugiye kugura. rero nujya kugura telphone uzanarebe igiciro cyayo. urebe niba idahenze bitewe nuko uhagaze mumufuka. urugero niba ushaka iPhone7 uzasanga igura 670$ kuri bamwe ntibanayatunze. rero igiciro cya telephone uzakiteho nujya kugura telephone kuko hari telephone zigura make kandi nziza bitewe nicyo ushaka kuzikoresha.
Dore mark zama telephone twakugira inama yo kurebamo.
1.Samsung
2.LG
3.iPhone( niba uhagaze neza mumufuka wayiheraho)
4.HTC
5.Asus
6.ALCATEL oneTOUCH
niba uri muri africa akenshi izi telephone mvuze hejuru zikunda kutugeraho zihenze. bitewe nurugendo ziba zakoze, imisoro zisora, ninyungu abazicuruza baba bakeneye. rero abanya frica benshi bakunda kugura iza make arizo za MTK . nufata icyemezo cyo kugura iyamake cyane uzarebe TECNO niyo igerageza muri MTk.


text:
Brushing mu misatsi miremire irimo produits ishobora gusokozwa uburyo butandukanye mu gihe ugiye mu kazi, no mu zindi gahund aziandukanye. Iyo ushaka ko imisatsi iza kubyimba ushyiramo ibigudi.
Imisatsi irambuye ni myiza mu gihe uri mu kazi kuko bituma ukora akazi wumva wisanzuye ikindi kandi ikaba ituma uwashokoje agaragara neza ku buryo umusanze go amusabe servisi amwegera akamubaza icyo yifuza ntacyo yikanga.
Iyi nsokozo kandi wayisokoza ku munsi wo gutangira akazi wo kuwa mbere ku buryo uba uzasoza icyumweru cyose ukora akazi neza kandi wifitiye icyizere.
Insokozo ya Brushing
Brushing mu misatsi miremire irimo produits ishobora gusokozwa uburyo butandukanye mu gihe ugiye mu kazi, no mu zindi gahund aziandukanye. Iyo ushaka ko imisatsi iza kubyimba ushyiramo ibigudi.


text:
Ibi Minisitiri w’Ubutegetsi bw’Igihugu, Francis Kaboneka, yabitangaje mu kiganiro aheruka kugirana n’abanyamakuru ku itangizwa ry’ukwezi kwahariwe irangamimerere.
Mu Rwanda ngo hari ingo zitandukanye zashyingiranwe imbere y’amategeko ariko ugasanga nta kibigaragaza kubera ko ibitabo by’irangamimerere banditswemo byagiye bitwikwa mu turere nka Muhanga kigeze kwibasirwa n’abacengezi, ibyangijwe mu ntambara n’aho byabuze mu gihe cyo kwimura ibitabo byari mu makomini bijyanwa mu turere dushya mu gihe cy’ivugururwa ry’inzego z’igihugu.
Abadafite icyo cyemezo cyo gushyingiranwa bishobora kubagiraho ingaruka zirimo nko kuba babura inguzanyo muri banki cyangwa abifuza izindi serivisi zibanzirizwa no kwerekana icyo cyangombwa ntibazibone.
Kaboneka ati “Gushyingiranwa, kubihagararaho biba bisaba ko hari ikimenyetso simusiga kigaragaza ko mwashyingiranwe.”
Yavuze kandi ko hari ibyiciro bitandukanye by’abafite ibibazo bakeneye icyo cyangomwa. Aba mbere ni abasezeranye igihe babikangurirwaga mu kivunge bakandikwa mu bitabo bagasinya ariko ugasanga habayemo ikosa wenda uwashyingiye ntasinye.
Icyiciro cya kabiri kirimo abasezeranye ariko ntibyandikwe ndetse ntibanasinye. Gusa abo bose Minisitiri Kaboneka abizeza ko ibibazo byabo bigomba gukemuka kandi bidatinze.
Ati “ Ntaho basinye, ntaho bigaragara, uyu munsi kubihagararaho ukavuga uti ‘aba bantu barasezeranye birakomeye’. Hari abiyandikaga ntibasinye, abo ngabo turimo gushaka uko twabafasha, ariko birasubira mu rukiko.”
Yakomeje agira ati “Turashaka kubafasha kugira ngo bishobore kwihuta. Ubuyobozi bubigire ibyabwo, buherekeze abo baturage bajye mu rukiko urwo rugendo rurangire rutavunnye abaturage kandi mu gihe gito babe babonye ibyangombwa.”
Kaboneka kandi yavuze ko bifuza ko ibyo bibazo byarangira mu kwezi kwahariwe Irangamimerere kwatangiye ku wa Gatatu, tariki ya 23 Ugushyingo 2016, abanyarwanda bakaba bazakomeza kubisobanurirwa kugira ngo birangire.


text:
“Itegeko No 17/2015 ryo ku wa 22/05/2015 ryemerera kwemeza burundu amasezerano yashyiriweho umukono i Londres mu Bwongereza, ku wa 22 Ukuboza 2014, hagati ya Repubulika y’u Rwanda na Barbados, yo kuvanaho gusoresha kabiri no gukumira forode y’imisoro ku byerekeye imisoro ku musaruro, ryatangajwe mu igazeti ya Leta n° 37 yo ku wa 14/09/2015 “
Itegeko ryemerera kwemeza burundu amasezerano yashyiriweho umukono i Londres mu Bwongereza, ku wa 22 Ukuboza 2014, hagati ya Repubulika y’u Rwanda na Barbados, yo kuvanaho gusoresha kabiri no gukumira forode y’imisoro ku byerekeye imisoro ku musaruro
Leave A Comment?
You must be logged in to post a comment.


text:
Ndashimira Imana ku bwo gutuma mvuka,
ku bwo kuntiza ubuzima, hari benshi tutakibuka,
ndashimira mama kuva antwite kugeza mvuka,
yari amezi icyenda akomeye dusangira umwuka,
nzahora mbyibuka,
yambaye hafi kuva mvuka kugeza ncuka,
kuva ntazi kwicara kugeza mpaguruka,
kuva mpaguruka kugeza nzi kwiruka,
kuva ntaramera amenyo kugeza akuka,
kuva icyo gihe cyose nkomeza mbyiruka
ntiyari akize, habe n’iduka,
n’ibijegera ntibyari byihagije mu mufuka,
uwabyibagirwa ntaho yaba ataniye n’umutuka,
inzira yo kumera neza sinayibonaga byasaga nko gushyira ijisho ahatari umwenge ukarunguruka,
sinabonaga aho byaturuka,
na we ati:”mwana wanjye, wigurukana n’ibiguruka,
iyi miryango yose igihe nikigera izuguruka,
uzirinde guhubuka,
Nyagasani ukugejeje aha niwe uzi ibyawe ntihazagire ugushuka,
uzamenye gutandukanya abakugira inama n’abagushuka,
hari imitego myinshi igutegereje ugomba kuzasimbuka,
hari benshi na byinshi ugomba kuzatinyuka,
hari ubwo bizagusaba kwimuka,
umenye ko ibisukika byose atari ko babisuka,
kandi abakire bose ntibabigejejweho n’isuka,
hari ubwo bizagusaba ko gake kaba kuryama, kenshi kakaba kubyuka.”
kumubura rero byambereye nko kuzamuka,
aho nari maze imyaka irenga 13 manuka,
cyari igihombo ku byo nari maze imyaka irenga 13 nunguka,
ariko nyuma yaho igiti cyongeye gushibuka,
ubu kimaze makumyabiri n’irindwi,
reka nshimire abagize uruhare bose mu gushibuka kwacyo,
nta gushidikanya muri aba nyabo,
mwakoze ibintu nyabyo,
mu gihe nyacyo.
Mwambereye abavandimwe
mumbera aho atambereye ndavuga uwo twavaga inda imwe,
ntawe uhisha uwo ahishaho,
reka mbabwize ukuri mukomereze aho,
Nyagasani adutize kubaho,
N’IBINDI TUTAGEZEHO TUZABIGERAHO.


text:
Hashize imyaka irenga itatu urwo ruganda rweguriwe umushoramari Sir Ian Hood. Kuri ubu rutunganya toni icyenda z’ibibabi by’icyayi mu mwaka.
Umuyobozi wa NAEB, Kayonga William, yasobanuye ko uruganda rwashyizwe mu maboko y’umushoramari hagamijwe kubanza kurushyira ku rwego rwiza ruzungukira abaturage, ariko igihe nikigera rukazahabwa abahinzi.
Yagize ati “Leta yarumweguriye mu 2012 mu mpera zawo, uyu ni umwaka wa kane; yarumugurishije rutameze neza rucyeneye kuvugururwa, yaba ari imashini , yaba aho duhagaze aha ngaha (mu ruganda ) ndetse n’imirima icyeneye igishoro cy’amafaranga kugira ngo rugere ku rwego rushimishije. Icyo tumushimira, uburyo iri shoramari ryakozwe, ntabwo ryari rigamije inyungu kandi yari igamije kugira ngo habeho gusana uruganda, gusana imirima, habeho gutunganya umusaruro mu bwinshi no mu bwiza.”
Uruganda ruzegurirwa abahinzi bagera ku 4500, bahabwe imigabane ingana na 90% naho Leta isigaranemo 10 %.
Abahinzi bishimira kuba bagiye kuzegurirwa uruganda rw’icyayi ndetse bakemeza ko aribwo bazarushaho kurucunga neza.
Nyirahategikimana Judith ati “Mbere y’umushoramari twarasoromaga amafaranga tukabona nta kintu atumariye, yari make cyane ndetse abantu bari batangiye kukirandura ariko aho umushoramari aziye turi gushishikarizwa kugihinga tuzarushaho kurucunga nibarutwegurira, ni byo byiza rwose.”
Hakizimana Anthere wo mu Murenge wa Nyakarenzo muri Rusizi yunzemo ati “Inyungu dufite kuri uyu mushoramari ni uko mbere batwibaga kubera iminzani mibi ariko nabwo natwe nibaruduha tuzarucunga neza nta kibazo ahubwo nibyo byiza abe ari twe twishyiriraho ubuyobozi.”
Inzira yo gushyira uru ruganda mu maboko y’abaturage yatangiye, haherewe kuri gahunda yo kubahugura kugira ngo bazaruhabwe mu gihe cy’imyaka itanu iri mbere bamaze guhugukirwa n’imikorere yarwo.


text:
Gusa ibi byose ntibyagerwaho abaturage n’igihugu kidafite amahoro n’umutekano, ari yo mpamvu itangazamakuru mbere na mbere rigomba kubiharanira mu mikorere yaryo ya buri munsi bigasasirwa na politiki nziza rikoreramo.
Bisobanuye ko iyo politiki ibaye mbi naryo rihinduka intwaro isenya. Ibi si inshoberamahanga ku Banyarwanda kuko itangazamakuru rutwitsi rya Kangura na RTLM ryakoreshejwe nk’ikivumbikisho cya Jenoside yakorewe Abatutsi mu 1994, igahitana abarenga miliyoni.
Si umugani itangazamakuru mu Rwanda ryagize uruhare rugaragara muri Jenoside. Ubumara bwaryo bwigaragaje cyane hagati ya 1990-1994, ubwo mu gihugu hari inkundura yo kwanga kuyobozwa igitugu n’ishyaka rukumbi ryari ku butegetsi mu Rwanda (MRND).
Yari inkundura yari iyobowe n’amashyaka ataravugaga rumwe na Habyarimana ku ruhande rumwe, mu gihe kandi mu gace k’amajyaruguru y’u Rwanda, urugamba rwari ruhinanye hagati y’Ingabo zari iza leta (FAR), n’izahoze ari iza FPR-Inkotanyi.
RTLM
Radio Télévision Libre des Mille Collines (RTLM), yari Radiyo yatangiye kuvuga ku wa 8 Nyakanga 1993 ariko yagize uruhare rugaragara muri Jenoside hagati ya Mata na Nyakanga 1994.
Itangira yahawe akabyininiro ka ‘Radiyo Rutwitsi’ ikaba yari ifite studio n’iminara yayo mu nyubako ziri ahari Car-Free-Zone magingo aya. Iyi Radio yumvwaga n’abaturage benshi cyane, byatumye ikwirakwiza urwango mu buryo bworoshye. Mu bintu byatumye ubwicanyi bugira imbaraga kandi bugakwirakwira vuba, harimo amagambo y’ikangura yavugirwaga kuri iyi Radiyo.
RTLM yatangiye ibiganiro yigisha amacakubiri, ariko ikajya isa n’ibigira mu rwenya, gusa abantu bagenda bavumbura imigambi yayo uko abanyamakuru bayo bacishagaho inyigisho zihembera amacakubiri.
Amwe mu magambo yatambukaga kuri RTLM harimo ngo “Abatutsi mwa nyenzi mwe tuzabica”, ayo magambo yo kubiba urwango yateye impaka mu biganiro bya Arusha, ahaberaga imishyikiraho y’amahoro abatavuga rumwe na Habyarimana baje gusaba ko iyo Radiyo yafungwa maze uwari umuyobozi wayo Ferdinand Nahimana avuga ko iyo Radiyo yashyizweho kugira ngo irwanye Radiyo Muhabura yari iya FPR-Inkotanyi, ariko byabaga ari nko kuyobya uburari.
Nyuma yo guhanurwa kw’indege ya Habyarimana ku ya 6 Mata 1994 RTLM yakanguriye rubanda ko Abatutsi bigometse ari bo bakoze ayo mahano maze ihamagarira abantu icyo yitaga intambara ya nyuma yo gutsemba Abatutsi. Imvugo yasubirwagamo kenshi ni iyo “Gutema ibiti birebire”.
Umunyamakuru wayo Habimana Kantano yavugiye kuri iyi Radiyo ati “Aho bukera muri Kigali haraba akantu”.
Kalisa Callixte yazize kwima RTLM iminara
Désire Rugenera umenyerewe mu mwuga w’Itangazamakuru wanakoreye ORINFOR (yahindutse RBA) mu bihe byakurikiye Jenoside yakorewe Abatutsi, avuga ko n’ubwo atari umunyamakuru mbere ya 1994, ariko yakurikiraniraga bugufi ibiriberamo.
Aganira na IGIHE yagize ati “Muri duke nashoboye kumenya kubireba RTLM ni uko yigeze gushaka gufungura ishami rya Televiziyo, ariko igashaka kuzajya ikoresha iminara n’ibyuma bya Radiyo Rwanda, uwitwa Kalisa Callixte wari umutekinisiye kuri Radiyo Rwanda akabyanga, bukeye agasanga gerenade imbere yiwe, RTLM imuhigira hasi kubura hejuru aza no kwicwa”.
Kangura ya Ngeze yarabiciye biracika
Kangura yaterwaga inkunga n’abasirikare bakuru, abayobozi ba MRND n’urwego rw’igihugu rwari rushinzwe iperereza barimo Lieutenant-Col Anatole Nsengiyumva na Protais Zigiranyirazo bakaba kugeza ubu aba babiri baramaze gukatirwa n’Urukiko Mpuzamahanga Mpanabyaha rwashyiriweho u Rwanda rw’i Arusha.
Byagaragaye ko Kangura yakoreshwaga n’ubutegetsi bwariho ku buryo babwiraga abanditsi bayo bimwe mu byo benda gukora, abanditsi bakabimenya na mbere y’uko biba nk’uko umunyamakuru w’umunyakenya Mary Kamani abivuga.
Kangura ya Ngeze Hassan nawe wakatiwe n’Urukiko rwa Arusha, yari yarakataje mu kubiba urwango dore ko yananditse amategeko 10 y’abahutu muri icyo kinyamakuru cye, ayo mategeko ari no mu byifashishijwe mu gukongeza ingengabitekerezo y’urwango rugamije kwangisha abahutu abatutsi.
Ayo mategeko yahamyaga ko Umuhutu wese ugira icyo akorana n’Umututsi ari umugambanyi.
Imwe mu nyandiko yigeze gusohoka muri nimero idasanzwe ya Kangura, yari ifite inyito ngo: “Uwagarura revolusiyo ya 1959 y’abahutu kugira ngo dutsinde inyenzi-ntutsi”.
Muri ibi byose ariko, ntawabura no kuvuga ku bakoraga umwuga w’Itangazamakuru nka ba; Noheli Hitimana wakoreraga iyi RTLM, Habimana Kantano, Valéry Bemeriki na George Ruggiu bijanditse mu bikorwa byo gukwirakwiza urwango bibasira abatutsi, hamwe no kurimbura benshi muri bo bari bahuje umwuga.


text:
Umucamanza yo mu rukiko rwisumbuye rwo mu gace ka Lira rwakatiye umugabo igihano cyo gukora imirimo nsimburagifungo ifitiye abaturage akamaro nyuma yo kumuhamya icyaha cy’uko yafashe urusenda rutukura aharusya akarushyira mu ikariso y’umugore we, undi akarwambariraho. Okello yabwiye Urukiko ko yabikoze yikinira, ngo nta kibi yari agamije ku mugore we.
Umugabo wakatiwe yitwa Moses Okello wo mu mudugudu wa Barmola mu gace ka Bala mu Karere ka Kole.
Urukiko rwamuhamije gukora kiriya cyaha abigambiriye kandi ntayamenyesha umugore we ibyago byari bimutegereje nyuma yo kwambara kariya kambaro k’imbere kari kashyizwemo urusenda.
Umugore we yabwiye urukiko ati: “Ubusanzwe umugabo wanjye yambwiraga ko yishimira kubona nambaye iriya kariso. Kuri uriya munsi rero yanshishikarije kuyambara nanjye nanga kumubabaza ndayambara ariko nagize uburibwe cyane.”
Uyu mugore utarangajwe amazina yabwiye The Monitor ko amaze kumva uburibwe yagiye kwa muganga baramuvura ariko ahita ajya gutanga ikirego kuri Police nyuma yo kubona ko ibyamubayeho byatewe n’urusenda rwashyizwe mu kambaro ke k’imbere.
Okello abajijwe icyamuteye gukora biriya yabwiye urukiko yabikoze yikinira.
Ati: “Narabikoze rwose ariko narikiniraga sinari ngamije kwangiza umugore wanjye.”
Jean Pierre NIZEYIMANA
UMUSEKE.RW


text:
Gusiga verni si ibintu byo guhubukirwa ahubwo ni ibintu bikorwa n’ababizi kandi babisobanukiwe.
Mbere ya byose ugomba kubanza koga intoki cyangwa ibirenge.Ugommba kandi gufata agapamba kariho alcool ukumutsa inzara umaze koza kugira ngo wirinde ubukonje bwazagutuma verni idafata neza.
Ubukonje bwa verni ni ngombwa kugira ngo ize gufata neza .Uko verni igenda isaza itangira komoka no gusa nabi,icyo gihe hari imiti yabugenewe(dissolvant) wajojoberezaho bikavaho neza inzara zitangiritse.
Verni irinda inzara kuba umuhondo kandi ni byiza ko couche ya mbere ku nzara ikoranwa isuku ihambaye n’udukoresho twabugenewe.Ugomba kwihangana hagashira iminota cumi n’itanu noneho ukabona gukomeza.Couche ikurikiyeho bwo umuntu ategereza isaha yose ngo verni ifate.Iyo ibyo birangiye umuntu ntarenza iminota ibiri cyangwa itatu inzara ziri mu mazi nyuma yo kuruhuka.
Couche ebyiri zirahagije ku nzara nyuma yo gukurikiza ibyo twakubwiye haruguru inzara zikarushaho gusa neza.Ni byiza kandi gusozesha couche ntoya (fine) inyerera irabagirana hejuru.
Ibyo wakora mbere yo gusiga verni
Gusiga verni si ibintu byo guhubukirwa ahubwo ni ibintu bikorwa n’ababizi kandi babisobanukiwe.


text:
Imishinga itatu yahembwe yatoranyijwe mu marushanwa ngarukamwaka azwi nka « Tigo Digital Changemakers », Sosiyete ya Tigo yafatanyije na Reach for Change.
Aya marushanwa aba agamije gushaka urubyiruko rufite udushya tuzana impinduka mu mibereho y’abantu hifashishijwe ikoranabuhanga .
Imishinga itatu yatoranyijwe ni iyahize iyindi mu mishinga 130 yahatanaga muri aya marushanwa abaye ku nshuro ya gatandatu.
Abatsinze ni Alain Patrick Hirwa ufite umushinga witwa “Tubiganire TV”, ukangurira ababyeyi kuganiriza abana babo ibijyanye n’imyororokere; Rugambwa Bobson ufite uwitwa “Mvend” ufasha amatsinda y’abaturage kumenya amakuru ajyanye n’amafaranga babikije, ukanabafasha kuba basaba inguzanyo cyangwa bakohereza amafaranga yabo ahandi bifashishije telefone; na Igiraneza Origene ufite application yakoze yitwa « O’genius Panda” ifasha umunyeshuri gusobanukirwa neza ibyo yize ikabihuza n’ubuzima busanzwe.
Igiraneza yagaragaje ibyishimo ku guhembwa, ati “Ibi ni ibidutera akanyabugabo ko gukomeza gukora. Twakoze ubushakashatsi igihe kirekire dukora kuri uyu mushinga none turabishimiwe. Iyi nkunga tubonye igiye kudufasha guteza imbere umushinga wacu tuwutware ku rwego rwo hejuru ku buryo mu gihe gito cyane tuzaba dutangiye kugurisha.”
Igiraneza warangije muri Kaminuza y’u Rwanda, avuga ko iyo application we na bagenzi be bakoze ishobora kuyikoresha ufite internet cyangwa utayifite.
Umuyobozi Mukuru wa Tigo Rwanda, Phillip Amoateng, yavuze ko gufasha umuryango nyarwanda gutera imbere bibashimisha kuko nabo ari bamwe mu bawugize.
Yagize ati “Binyuze muri aya marushanwa, Tigo ifasha gushaka ibisubizo bihindura ubuzima bw’abaturage. Turi guhanga imirimo tunahanahana ubumenyi. Ibi ni ingirakamaro kuri Tigo kuko turi bamwe mu bagize umuryango nyarwanda kandi birigaragaza ko gutera inkunga gahunda zo guteza imbere ikoranabuhanga bizateza imbere ubuzima bw’abaturage.”
Ushinzwe itumanaho muri Reach for Change ishami rya Afurika, Tadzie Madzima-Bosha, yavuze ko bashimishijwe n’imishinga yatsinze kuri iyi nshuro kandi ko bazakomeza kuyikurikirana kugira ngo igirire akamaro abandi.
Umuyobozi mukuru ushinzwe ishami ryo guhanga udushya n’ubucuruzi muri Minisiteri y’Ikoranabuhanga, Irere Claudette. yavuze ko aya marushanwa ari ingirakamaro ku gihugu kubera ko ateza imbere gahunda yo kwihangira imirimo.
Yagize ati “Dushimishwa no kubona abikorera nka Tigo bafashe igikorwa nk’iki bakagishyiramo amafaranga, bakagishyiramo imbaraga badufasha guteza imbere abashaka kwikorera. Icyo dushaka ni ukugira abanyarwanda bikorera benshi, tukareka guhora dukomanga ku miryango y’abantu ahubwo tugashobora kubyikorera twe ubwacu, tukabasha no guha abatwegereye akazi.”
Tigo ifatanyije na Reach for Change bimaze gutera inkunga imishinga 12, imaze guhindura ubuzima bw’abanyarwanda basaga ibihumbi 66,000.


text:
Hari umugani wo mu Kinyarwanda uvuga ngo “Nta kuzimu kubi nk’umugore urakaye.” Ubaye warabonye umugore warakaye bikabije waba wumva neza uyu mugani ndetse mu by'ukuri nta mugabo wakifuza kubona umukunzi we ameze atyo. N'ubwo guhindura uburyo umuntu ameze ari akazi katoroshye, ariko na none ntibigoye kubikora mu gihe ari wowe uba wamuteye kumera uko aba ameze.
Inyarwanda.com ni urubuga rutabogamira uruhande rumwe, mu minsi yashize twaberetse ibintu umukobwa yakorera umuhungu bakundana mu gihe yamubabaje akongera kumwishimira nk’uko byahoze. Ubu twongeye kwifashisha urubuga rwa Elcrema tubategurira uburyo butanu (5) umugabo ashobora kongera gushimishamo umugore we mu gihe yamubabaje akongera kumwishimira nk’uko byari bisanzwe, ntabwo ari ibintu bigoye nk’uko mushobora kubitekereza, ubwo buryo ni ubu bukurikira:
1.Emera amakosa wakoze
Musore, niba wakoze ikosa ribabaza umukunzi wawe, ikintu cya mbere ukwiye kubanza gukora kugira ngo umukunzi wawe cyangwa umugore wawe agabanye kubabara, mwereke ko wemera ikosa wakoze. Mwereke ko wemera ko uri mu makosa kandi we nta kosa afite muri ako kanya utewe isoni n’ikosa wakoze.
Musore ereka umukobwa mukundana ko wemera amakosa wakoze
Ibi bizagabanya uburakari bwe 50% (niba ikosa wakoze atari ukuryamana n’inshuti ye ya hafi), ubusanzwe muri kamere z’abagabo ntibajya baca bucufi ngo babe basaba imbabazi, iyo biba ku mukobwa tuba tuvuze ngo ‘Ca bugufi umusabe imbabazi’ ku mugabo rero kuba yakemera ikosa ubwabyo ni yo ntambwe ya mbere ishobora kumutsindishiriza akongera kwigarurira umutima w’umukunzi we.
2.Mugenere impano
Yego, mugenere impano. Wikwita ku burakari afite, n’ubwo ashobora kudahita ayakira muri ako kanya cyangwa akaba yayijugunya ariko uzaba wamaze kwigura. Musore, wibuke ko abakobwa bashimishwa n’utuntu duto cyane cyane bakorewe n’abasore bakunda, numugenera impano ababaye bizamujyana kure atekereze ku buryo wemeye kumwitaho no mu kababaro, ntazakongerera urukundo gusa azanakongerera icyizere kuko bizamuha ishusho y’uko uzamwitaho mu bigoye mumaze no kubana.
Utitaye ku burakari afite, genera umukunzi wawe impano
Abagore bakunda kwitabwaho nk’abamikazi, kandi ibyo uzaba umukoreye bizamuha kukubonamo nk’umwami w’umutima we maze yongere kukwishimira nk’uko bisanzwe.
3.Mufashe mu mirimo
Niba wamurakaje, birakwiye ko umukobwa mukundana abona ko utishimiye kumubona ababaye by’umwihariko ari wowe byanaturutseho. Mwereke ko bikubabaje kandi utifuza na gato kumubura mu buzima bwawe, umufashe gukora tumwe mu turimo yari asanzwe yikorana. Musore, nubigenza gutyo, wenda ukamufasha mu gukora amasuku, gutegura ameza…bizamunezeza kandi azagushimira; n’ubwo kandi atatobora ngo agushimire mu mutima azaba anezerewe n’ubwo ashobora kutabikwereka ngo utirara.
Mutungure umufashe mu mirimo yari asanzwe akora ari wenyine
4.Gerageza kugumana umutuzo wawe
Iki kintu abakobwa n’abahungu bagihuriraho, igihe ugumanye umutuzo wawe, bishobora gutera isoni umugore wawe nawe akabona ko bikwiye ko arekera kukurakarira. Ubusanzwe abakobwa cyangwa abagore iyo barakaye baba bashaka ukoma imbarutso ngo imiguruko ifate indi ntera, ariko musore niba warakaje umukobwa mukundana, ba umunyabwenge bityo uzaba umutsinze.
N'iyo umukunzi wawe yasakuza, gumana umutuzo wawe kandi umwereke ko ukimukeneye
Niba wababaje umukunzi wawe, gerageza gutuza, wibuke ko amakosa ari ayawe musore, ibi bizamutera nawe gutuza kuko umutuzo uzamwereka uzamutera kubona ko nta mpamvu n’imwe afite yo kurakara, ahubwo nawe akwiye gutuza.
5.Mwereke ko umwubashye kandi ukimukeneye
Umukobwa wese iyo ava akagera yishimira umugabo umwubaha, si n’umukobwa gusa muri kamere ya muntu iyo ava akagera nta wukunda gusuzugurwa. Mwereke ko umwubashye muri iki gihe atishimye bizamunezeza kandi umwereke ko ukimukeneye mu buzima bwawe. Ibi bizatuma abona ko gukomeza kukurakarira nawe byagutera kumurakarira maze mwese mugasa n’abahanganye kandi nta mukobwa wakemera kubabaza umukunzi we bitewe n’uburakari bwe cyane ko yagira ubwoba bwo kukubura burundu.
Mwereke ko umwubashye kandi ukimukeneye
Nta bihe biryoha mu rukundo nk’ibirimo umugore wshimye! Musore haranira ko umukunzi wawe yahorana ibyishimo no mu gihe wamubabaje ube ari nawe wo gufata iya mbere mu kumushimsha, bizamutera kubona ko ari uw’agaciro kuri wowe kandi utifuza kumubura bibaho.


text:
Amabuye y’agaciro azinjiza miliyari 1260RWf mu myaka irindwi iri imbere
Ubucukuzi bw’amabuye y’agaciro ngo buragenda bwongera umusaruro kubera ikoranabuhanga ryashyizwemo ku buryo muri 2024 umusaruro wabwo uzagera kuri Miliyari 1260RWf.
Byatangarijwe mu biganiro byahuje zimwe mu nzego za Leta n’abakora umwuga wo gucukura amabuye y’agaciro, bikaba byahujwe no kwizihiza umunsi mpuzamahanga w’ubucukuzi bw’amabuye y’agaciro, ku itariki ya 04 Ukuboza 2017.
Francis Gatare, umuyobozi mukuru w’Ikigo cy’igihugu gishinzwe mine,peteroli na gaz (RMB), avuga uko iyo ntego izagerwaho nubwo ihanitse.
Agira ati “Icya mbere ni ukuzamura ikoranabuhanga mu kuyungurura umusaruro kuko hari mwinshi ujyana n’ibitaka n’amazi yakoreshejwe mu buryo butanoze. Ibi byonyine bishobora kongera umusaruro birenze 50%.”
Akomeza agira ati “Ikindi ni uko ubushakashatsi buherutse gukorwa bwagaragaje andi mabuye atari asanzwe azwi mu gihugu cyacu. Icyo ni icyizere cy’umusaruro ufatika mu gihe abashoramari bazaba batangiye kuyacukura, tukumva iriya ntego tuzayigeraho ndetse ikaba yanarenga.”
Kalima Jean Malic, umuyobozi w’ihuriro nyarwanda ry’abacukuzi b’amabuye y’agaciro (RMA) avuga ko biteguye nk’abacukuzi ngo iriya ntego igerweho.
Ati “Twebwe turiteguye, tugomba gukora cyane kugira ngo iyo ntego Leta yifuza izagerweho kuko natwe abacukuzi tuzaba duteye imbere. Tuzongerera amahugurwa abacukuzi cyane ko hari n’abo tujya twohereza hanze hagamijwe ubumenyi butuma umusaruro wiyongera.”
Hubakimana Thomas, ufite ikigo gicukura amabuye y’agaciro mu Karere ka Ruhango, avuga ko hari byinshi yungukiye muri iyo nama bituma agiye kongera umusaruro.
Agira ati “Ngiye kongera ingufu mu byo nkora, niba nabonaga toni imwe mu kwezi ngere kuri ebyiri. Ngiye kongera abakozi b’abahanga n’ikoranabuhanga ku buryo umusaruro uzazamuka mu buryo bugaraga nanjye niteze imbere.”
Mu myaka itanu ishize u Rwanda rwinjizaga miliyoni 200 z’Amadorari ya Amerika (Miliyari 170RWf) buri mwaka aturutse mu bucukuzi bw’amabuye y’agaciro.


text:
Kuba Abahanzi na Bralirwa barimo kwamamaza Primus,barimo gukora icyaha,dukurikije uko amadini menshi yigisha,uretse abahamya ba Yehova.Cyokora nubwo amadini yigisha ko Kunywa INZOGA ari icyaha,ntabwo ariko Bible ivuga.Imana yemera ko umuntu ashobora kunywa VINO nkeya.Bisome muli Tito 2:3 na 1 Timote 3:8 hamwe na 1 Timote 5:23.Bible ivuga ko VINO ishimisha abantu.Byisomere muli Zaburi 104:14,15.Imana iha VINO cyangwa INZOGA abantu ikunda.Nabyo bisome muli Yesaya 25:6 na Gutegeka 14:26.Mwese muribuka ko YESU yatanze Vino mu bukwe bw'i Kana.Ntabwo yatanze umutobe nkuko bamwe bahimba.Icyo imana itubuza,ni ugusinda (Abefeso 5:18).Kandi ikavuga ko “ABASINZI” batazaba mu Bwami bw’imana (1 Abakorinto 6:9,10).Aho gupfa kwemera ibyo Pastors bigisha,mujye mwiga Bible neza,kugirango mumenye UKURI,kubabohore nkuko Yesu yavuze muli Yohana 8:32.
Karake - 14/04/2018 saa 09:19


text:
Hassan B. Jallow (Gambiya)
Wari Porokireri w’Urwego rw’Inkiko Mpanabyaha Mpuzamahanga kuva ku itariki ya 1 Werurwe 2012 kugera ku ya 29 Gashyantare 2016
Justice Hassan Boubacar Jallow, Umugambiya w’umwavoka n’umunyamategeko, yahawe umwanya wa Porokireri w’uru Rwego n’Inama Inshinzwe Amahoro ku Isi ku itariki ya 1 Werurwe 2012 mu gihe cy’imyaka ine. Justice Jallow kandi akomeje kuba Porokireri w’Urukiko Mpanabyaha Mpuzamahanga Rwashyiriweho U Rwanda, akaba ari kuri uwo mwanya kuva mu w’2003.
Porokireri Jallow yavukiye muri Gambiya mu w’1951, maze atangira umwuga mu by’amategeko mu w’1976 akora akazi k’Umushinjacyaha Mukuru mu gihugu cye, kugeza ubwo abaye Avoka Mukuru w’icyo gihugu mu w’1982. Yanabaye umwe mu nzobere mu by’amategeko y’Umuryango w’Ubumwe bw’Afrika, kandi yanagize uruhare mu gutegura inyandiko irebana n’igitabo gikubiyemo amahame arebana no kubahiriza uburenganzira bw’abaturage cy’uyu muryango yemejwe mu w’1981. Kuva mu mwaka w’1984 kugeza mu w’1994, yashinzwe imirimo y’Avoka Mukuru, aba na Minisitiri w’Ubutabera wa Gambiya. Nyuma yaho yakoze mu Rukiko rw’Ikirenga rwa Gambiya kuva mu w’1998 kugeza mu w’2002.
Mu w’1998 Porokireri Jallow yashyizweho n’Umunyabanga Mukuru w’Umuryango w’Abibumbye, ashingwa gusuzuma mu rwego rw’amategeko imirimo y’Urukiko Mpuzamahanga Mpanabyaha Rwashyiriweho u Rwanda, n’iy’Urukiko Mpanabyaha Mpuzamahanga Rwashyiriweho icyahoze ari Yugosilaviya. Yanagize imirimo itandukanye muri Commonwealth harimo kuyobora itsinda ry’impuguke za guverinoma rireba Uburenganzira bwa muntu, anakora kandi nk’umwe mu bagize Urukiko rwa Commonwealth. Mbere yo kuba Porokireri w’Urukiko Mpanabyaha Mpuzamahanga Rwashyiriweho u Rwanda, yabaye Umucamanza mu Rukiko rw’Ubujurire rwa Sierra Leone ashyizweho n’Umunyamabanga Mukuru w’Umuryango w’Abibumbye mu w’2002.
Porokireri Jallow yize iby’amategeko muri Kaminuza y’i Dar-es-Salaam, Tanzania (1973), yize mu iShuli ry’Amategeko rya Nigeria (1976) na University College, London (1978). Avuga icyongereza n’igifaransa, n’izindi ndimi kandi yanditse n’ibitabo byinshi, harimo ibirebana n’Itegeko Mpuzamahanga Mpanabyaha, amategeko rusange mpuzamahanga ahana ibyaha, arebana n’uburenganzira bw’ikiremwamuntu, n’amahoro n’ubutabera ku Isi.
Porokireri Jallow yahawe n’igihugu cye cya Repubulika ya Gambiya umudari w’ishimwe witwa “Commander of the National Order of the Republic of The Gambia”.
John Hocking (Australia)
Gerefiye w’Urwego rw’Inkiko Mpanabyaha Mpuzamahanga kuva taliki 18 Mutarama 2012 - 31 Ukuboza 2016. Yavutse ku italiki ya 6 Kanama 1957 muri Australiya.
Bwana John Hocking yashyizweho nk'Uwungirije Umunyamabanga Mukuru, nka Gerefiye w’Urwego rw’Inkiko Mpanabyaha Mpuzamahanga, n’Umunyabanga Mukuru w’Umuryango w’Ababibumbye ku italiki ya 18 Mutarama 2012. Bwana Hocking ubusanzwe yari Gerefiye w’Urukiko Mpanabyaha rw’icyahoze ari Yugosilaviya kuva muri Gicurasi 2009, umwanya yagumyeho anakora indi mirimo muri uru Rwego.
Bwana Hocking ni umwe mu bakozi bamaze igihe b’Urwego rw’Inkiko Mpanabyaha Mpuzamahanga Rwashyiriweho icyahoze ari Yugosilaviya, aho yageze mu w’1997. Mu mirimo ye yakoze mu Rukiko Mpanabyaha Mpuzamahanga Rwashyiriweho icyahoze ari Yugosilaviya harimo kuba Uwungirije Gerefiye kuva mu Kuboza 2004 kugeza muri Mutarama 2009 aho yatangiye imirimo ya Gerefiye by’agateganyo. Mbere yaho, yari Umujyanama Mukuru mu Nkiko z’Ubujurire bw’Inkiko Mpanabyaha Mpuzamahanga Rwashyiriweho icyahoze ari Yugosilaviya hamwe n’Urukiko Mpanabyaha Mpuzamahanga Rwashyiriweho u Rwanda. Mbere yaho yakoze nk’umujyanama mu manza za mbere zikomatanyije z’Urukiko Mpuzamahanga Rwashyiriweho icyahoze ari Yugosilaviya, ziswe Urubanza rwa Čelebići.
Bwana Hocking yakoze imyaka irenga 25 nk’umunyamategeko ukora mu rwego rw’igihugu cye no ku rwego mpuzamahanga. Mu mirimo yakoze mbere yaho harimo kuba umujyanama ushinzwe iby’amategeko na politiki w’Umuryango w’Ubukungu, Ubufatanye n’Amajyambere i Paris, Umujyanama mu byerekeye Amategeko na Politiki wa Televiziyo na Radiyo ya Guverinoma ya Australia, icyiciro cy’Itangazamakuru, umujyanama mu by’amategeko na politiki w’abanyamategeko baharanira uburenganzira bw’ikiremwamuntu, n’ishuli ryigisha ibya filimi ry’i Londoni, Umujyanama ukorana n’Umucamanza Michael Kirby, wahoze ari Perezida w’urukiko Rukuru rw’Ubujurire rwa Australiya, aba kandi, Umujyanama mu by’amategeko na politiki wa komisiyo ya Australiya ireba iby’amafilimi.
Bwana Hocking yemewe nk’avoka muri Lincoln’s Inn, i Londoni, n’Umunyamategeko ndetse na avoka mu Rukiko rw’ikirenga rwa Victoria na New South Wales muri Australiya. Afite Impamyabumenyi mu by’Amategeko yo mu rwego rwo hejuru yo muri Kaminuza ya Londoni (London School of Economics and Science), Impamyabushobozi mu Mategeko yo muri Kaminuza ya Sydney, n’Impamyabushobozi mw’Ikoranabuhanga (Physiology and biochemistry) yo muri Kaminuza ya Monash I Melbourne, muri Australiya.
Yanditse inyandiko nyinshi, zasohotse, cyane cyane ku birebana n’amategeko mpuzamahanga arengera ikiremwamuntu na mpanabyaha. Avuga Icyongereza n’Igifaransa.


text:
Abaganga cyangwa abajyanama b’ubuzima, bajya bashishikariza abantu gufata ibinyobwa byongera imbaraga, n’ubwo bifite uwo mumaro, ntibibibuza kugira n’ingaruka.
Amakuru yashyizwe ku mugaragaro n’urubuga rwa interineti rwa journaldesfemmes.com arerekana ko ibyo binyobwa biba byiganjemo ikawa, icyitwa Red Bull n’ibindi bifasha umuntu kumva afite imbaraga ariko hari indwara zigenda zigera ku muntu bitewe na byo nk’izifata umutima, mu mutwe, cyane cyane mu buryo bw'imitekerereze.
Izo ndwara ni nko kwiyongera k’umuvuduko w’amaraso, kuribwa mu gatuza, kubura ibitotsi, ubwoba, kubura umutuzo n’izindi. Ibyo ahanini biterwa n’uko umuntu yabigize akamenyero, kandi bikagera cyane cyane ku rubyiruko n’abandi bantu bakora imirimo asaba imbaraga, n’abagore bonsa.
Ku bagore bonsa banywa ibitera imbaraga bahura n’ikibazo cyo kubura amashereka, cyane cyane iyo babifashe inshuro ziri hagati ya 4 na 5 mu cyumweru.
Kugira ngo umuntu yirinde izo ngaruka aba akwiye kutanywa ibyiganjemo ikawa, byaba kenshi ntibirenze inshuro 3 mu cyumweru.
Indwara ziterwa n’ibinyobwa byongera imbaraga
Abaganga cyangwa abajyanama b’ubuzima, bajya bashishikariza abantu gufata ibinyobwa byongera imbaraga, n’ubwo bifite uwo mumaro, ntibibibuza kugira n’ingaruka.


text:
Somi ni umuririmbyi ukomoka ku mubyeyi w’Umunyarwanda ariko wavukiye akanakurira i Champaign muri Leta ya Illinois. Yamamaye cyane mu njyana ya Jazz ndetse afitanye amasezerano n’iyi nzu itunganya umuziki ya Sony Music basinyanye muri Kanama 2013, i New York, aho asanzwe akorera ibikorwa bye bya muzika.
Agiye gutaramira mu Rwanda nyuma y’iminsi ahawe igihembo gikomeye mu cyiciro cy’abakoze album zifite umwihariko mu njyana ya Jazz mu bya NAACP Image Awards byatanzwe ku nshuro ya 49 mu birori byabaye ku itariki ya 14 Mutarama 2018; byabereye ahitwa Pasadena Conference Center mu Mujyi wa Los Angeles.
Nyuma yo gusesekara i Kigali ku gicamunsi cyo kuri uyu wa Mbere, yagiranye ikiganiro n’itangazamakuru ku mugoroba asobanura byimbitse ibyerekeye urugendo rwe mu Rwanda ndetse n’igitaramo azahakorera ku wa 13 Gashyantare 2018.
Somi yavuze ko amaze iminsi mu rugendo rw’ibitaramo mu bihugu bitandukanye bya Afurika ndetse yagombaga kwerekeza i Johannesburg muri Afurika y’Epfo avuye i Zanzibar ariko akaba yarifuje kuza mu Rwanda ku ivuko akahataramira.
Yagize ati "Ni iby’igiciro cyinshi kuba ndi hano iwacu, turi hano muri Afurika y’Iburasirazuba n’itsinda rincurangira, byari kuba bibabaje kudasura Umurwa Mukuru Kigali ngo mbasuhuze ndetse twishimire ibyiza bimaze kugerwaho muri uyu mwaka ndetse twishimire kwereka amahanga u Rwanda ndetse n’Umugabane wa Afurika."
Yasobanuye ako akunze kuza mu Rwanda, yaheherukahga mu Ukuboza 2017; aza cyane mu biruhuko, ubukwe n’ibindi bikorwa bwite.
Ntiyahishe amarangamutima ye ku givugu cye cy’inkomoko, ati “ Nterwa ishema n’impinduka, ibigerwaho n’urugero u Rwanda ruha abandi ku mugabane.”
Yakomeje ati "Ngira ishema cyane iyo nibutse ku nshuro ya mbere nza kuririmbira inaha mu 2004, biranshimisha cyane rero kubona ibyagezweho nyuma y’imyaka 14 ishize. Ntabwo nibanze cyane ku bintu bihenze bihari nabyo kandi bidasanzwe nka Convention Centre, imitako mperuka mu minsi mikuru n’ibindi, ndavuga n’ibindi byose, nk’iyo wumvise umubare w’abagore mu Nteko Ishinga Amategeko, gahunda y’Umujyi utoshye, isuku n’izindi ngero aho hose u Rwanda rutanga urugero."
"Nishimiye cyane uko Guverinoma, urubyiruko n’abandi mu gihugu bashyize imbaraga mu kubaka u Rwanda rwatera ishema buri wese, abantu bashobora kunenga uko bashaka ariko nyuma usuzumye ubona ko hari byinshi biri gukorwa ndetse ntiwabona n’aho uhera uvuga bya bintu bibi abandi bakunze kuvuga ku bindi bihugu bya Afurika. Ibyo ni bimwe mu bintera ishema buri uko nje iwacu."
Umuyobozi ushinzwe kwamamaza ibikorwa muri Bralirwa, Patricia Garuka Mugume, yavuze ko bishimiye gushyigikira igitaramo cya Somi binyuze mu kinyobwa cya Mutzig.
Yagize ati "Ni iby’igiciro gikomeye kuba mu ruhare rw’itegurwa ry’iki gikorwa, uyu mwaka tuzakoranira bya hafi n’abanyamuziki kandi ntekereza ko nta buryo bwiza bwo gutangira buruta gufatanya na Somi wubatse izina muri Jazz ku Isi, ikiruta ibindi ni uko akomoka ku Rwanda byumvikane rero ko ari uwacu. Ni ibintu byiza kuri twe, dutegerezanyije amatsiko ejo kandi twiteguye ko bizaba ibidasanzwe, dusaba abantu kuzitabira kugira ngo baryoherwe n’iki gikorwa."
Eric Soul uyoboye Afrogroov yateguye iki gitaramo yavuze ko imyiteguro yarangiye nubwo bitatwaye igihe kirekire kukimenyekanisha bizeye umusaruro mwiza.
Pablo Aronso ushinzwe iyamamazabikorwa muri Marriot Hotel yavuze ko bishimiye kuba bagiye kwakira umuririmbyi ukomeye mu njyana ya Jazz ku rwego nk’urwa Somi by’umwihariko akaba anafite inkomoko ku Rwanda.
"Abenshi dutuye hanze tuzi cyane umuziki wa Kayirebwa"
Somi ubusanzwe witwa Laura Kabasomi Kakoma, ni umuririmbyi ukomeye w’imyaka 38, mwene Dr. Ibulaimu Kakoma na Elizabeth Nyarubona Kakoma.
Nubwo atavukiye mu Rwanda yumvikanisha ko azi amagambo amwe namwe y’Ikinyarwanda ariko ngo nta byinshi azi ku bahanzi cyangwa umuziki ukorerwa mu gihugu.
Yavuze ko umuhanzi rukumbi yakuze azi wo mu Rwanda ari Cecile Kayirebwa ndetse ngo benshi mu rungano rwe n’ababa hanze y’u Rwanda niwe bazi.
Yagize ati "Nakuze nzi Cecile Kayirebwa, ni umuntu abantu benshi baba hanze bakunda kumva indirimbo ze nyinshi, gusa mu by’ukuri nta byinshi nzi ku muziki w’u Rwanda. Ni ikintu ntekereza ko ngiye gushyiramo imbaraga no kugirana imikoranire n’abandi hano mu Rwanda ndetse no muri Afurika y’Iburasirazuba. Uyu mwaka nizeye ko nziga byinshi."
Somi afite icyiciro cya gatatu cya kaminuza mu bijyanye n’ubuhanzi, yavanye muri New York University’s Tisch School of the Arts.


text:
Umunyamabanga wa Leta muri MINAGRI, Tony Nsanganira abyizeza mu gihe igihembwe cya mbere cya 2016 cyarangiye ubukungu bw’u Rwanda buzamutse ku rugero rwa 7.3%.
Kuri uyu wa gatanu tariki 19 Kanama 2016, ubwo yatangizaga urubuga rufasha abacuruzi gusaba ibyangombwa byo kohereza no gutumiza mu mahanga ibijyanye n’ubuhinzi n’ubworozi, Nsanganira yavuze ko ubuhinzi buzifashisha ikoranabuhanga bukagira uruhare rungana na 8.5% mu kuzamuka k’ubukungu ku rugero rwa 11.5% mu mwaka wa 2020.
Yagize ati “U Rwanda rurashaka kuzamura umusaruro w’ubukungu ku rugero rwa 11.5% mu rwego rwo kugera ku ntego z’icyerekezo 2020; ubuhinzi bukaba bugomba kubigiramo uruhare rungana na 8.5% hifashishijwe ikoranabuhanga, haba mu bucuruzi no mu buhinzi nyirizina.”
Yavuze ko kugira ngo ubuhinzi bugire uruhare rungana rutyo mu bukungu bw’Igihugu, bisaba kuzamura umusaruro w’ibyoherezwa mu mahanga bikomoka kuri bwo ku rugero rwa 28% buri mwaka, bikaruta ibitumizwa hanze bingana na 17%.
Nsanganira yashimiye uruhare urubuga RALIS ruzagira mu gufasha abacuruzi gusaba ibyangombwa byo kohereza mu mahanga no gutumizayo ibikomoka ku buhinzi, kuko ngo rukuyeho gusiragira mu nzego kw’abacuruzi hamwe n’igihombo cy’amafaranga byabateraga.
Muri Mata 2016, Ministiri w’Imari n’Igenamigambi, Amb Claver Gatete, yari yavuze ko ubukungu bubangamiwe n’igabanuka ry’ibiciro ku masoko mpuzamahanga. Icyo gihe yari imbere y’Inteko Ishinga Amategeko, asobanura imbanzirizamushinga y’ingengo y’imari y’imyaka itatu iri imbere.


text:
Abijuse babonana bwije koko ! kuri 27/10/2017 hashojwe inama y’ihuriro ‘Unity Club ry’abahoze muli gouvernement n’abayirimo ubu’, ikaba yari yatangijwe na First lady Jeannette Kagame Nyiramongi akaba n’umuyobozi wayo . Ni nyuma y’iminsi ibiri ubwo umushyitsi mukuru Pahulo Kagame nawe yari yitabiriye uyu muhango w’isoza mu isangira no kwizihiza isabukuru y’imyaka 21 uyu muryango umaze ushinzwe.
Mu ijambo rye Prezida Kagame yikomye bikomeye umuryango HRW n’umuyobozi wawo Bwana Kenneth Roth avuga ko bakabije gusebya u Rwanda.
Prezida Kagame warangwaga n’umujinya mwinshi nkaho rapport ya HRW yamwangije mu bwonko ku buryo atabitekerezaga yaboneyeho kwiyama Bwana Kenneth Roth mu guhora amusebya, asebya u Rwanda; amumenyesha agira ati ‘ndi mu mwanya mwiza wo guharanira uburenganzira bwa muntu kurusha uko wowe ubikora ati twashyize ubuzima bwacu mu kaga tubikorera abanyarwanda mu gihe ingabo zanyu (MINUAR) zacyurwaga abantu bicwa ! ati ese uburenganzira bwa muntu uvuga ni ubuhe ?
Kagame akomeza avuga ko ababaye abayobozi b’ibyamamare ku isi nk’intangarugero barimo ba Mandela, Gandhi n’abandi… baharaniye uburenganzira bwabo ku buryo butandukanye n’ubwacu kuko twe twararwanye kugeza ubwo dushobora no kuba twaraswa biruta guharanira uburenganzira bwawe wicaye muli gereza ! ati imyaka itanu yose narwanye muli Ouganda n’ine n’igice mu Rwanda umunsi ku wundi ntazi ko ndi buramuke nari kuba nanjye nicaye muli gereza hano nizeye kuzayivanwamo bishingiye ku mpuhwe z’abantu…….HRW n’abandi…. bahora bakoresha amagambo gusa ku munwa bansebya !!! muriyumvira ubwishongozi bw’uyu mugabo ! (umugabo mbwa aseka imbohe). Prezida Kagame yongeyeho ko ntawamukora mu jisho ngo ntanuwamutinyuka kuko noneho ubu afite igihugu, urugo. Ati ubu mfite u Rwanda narwaniye, mfite uburenganzira bwo gutunga agatoki uwariwe wese kuko narezwe mu buryo politic, ibitekerezo n’ibindi….
Kagame yanenze abanyaburayi bamuhatira demokrasi bakorera mu bihugu byabo ati aliko nuko bibagirwa kumbwira ikintu kimwe cy’ingenzi kuyo abanyarwanda bashaka, mu yandi magambo ntibatekereza ku banyarwanda, ku baturage, ahubwo batekereza ku bayobozi kugirango babone uko baturyanisha, yakomeje avuga ko akenshi abanyarwanda n’banyafrika muli rusange babura ubwisanzure kubera kwigira abacakara ba ba mpatsibihugu bityo imitekerereze ya gikoloni igakomeza kuyobora imibereho yacu mu ndorerwamo yuko bashaka uko tubaho. Nguko !
Banyarwanda , aha Prezida Kagame arirengagiza nkana urugendo rw’ubucakara yahereyeho kugirango azashobore guhunguka n’agatsiko ke aho yabanje gukora ubucakara mu nyeshyamba za Museveni NRA mu kumurwanirira aho yari yiyemeje gupfa cg akarokoka agamije kuzataha umunsi umwe mu Rwanda amwifashishije! ubucakara se buruta ubwo ni ubuhe ? ari Museveni wabanje kumukoresha ubucakara nkubwo aho yashoboraga kuzima burundu ari n’umunyaburayi wifuza kumutamika ntacyo abanje kumwaka urusha undi impuhwe ni nde ? ndasanga Pahulo Kagame atarakwiye gukomeza kubeshya abanyarwanda nkaho ariwe mukiza wabo ko ahubwo ibyo yakoraga byose byari mu nyungu ze n’agatsiko ke gusa, none abonye ko bamaze gutahura ibinyoma bye no kunyunyuza bene ngofero ati narwanaga ari mwe nkorera yewe baba weee…. ahora muli rutemikirere agana muli amerika cyangwa i Burayi se atagiye gupfukamira abo bampatsibihugu ngo arebe ko hari icyo bamujugunyira ! ibyo se byo bitaniye hehe n’ubucakara ? niyiririre…..
Byanditswe ku wa 29/10/2017, na :
A.BEN NTUYENABO, KIGALI-RWANDA.


text:
Korora ihene z’amata biracyari mu migambi. Hano hari ibikorwa bibangamira borore ihene zikamwa:
- Abantu bamwe bafite imico ya gakondo ibabuza kunwa amata y’ihene.
- Ubworozi gakondo bw’ihene bakoresha kuzireka zikarisha. Kugenzura neza no kwita kumatungo akamwa níbiryo byiza níngeza. Ibi ni ingenzi kandi bitanga umurimo.
- Kurisha ni uburyo butwara ubutaka bucye bugatanga umusaruro mwinshi bukenera amafaranga yo kubikora. Niyo mamvu hakerwa isoko rihagize kubacuruzi.
- Bifashisha ubutaka bucye bigatuma ugomba gukoresha ibiryo byínyongera kumatungo arisha cyangwa ukagura ibyo baba barahunitse.
- Korora ukoresha uburyo bwagakondo bituma amatungo ashobora kwandura indwara zandurira mu bitsina nka brucellosis.


text:
Abagabo batatu bakoraga ibwami bakora amakosa umwami arababwira ngo ntabwo aribubice,arababwira ngo buri wese agende anzanire fruit icumi uwa mbere azana amaronji aramubwira ngo nazishyire mukibuno nataka aramwica aratangira ageze kurya gatatu arataka bahita bamwica uwa kabiri azana inkeri nawe azishyiramo ageze kuya cyenda araseka nawe baramwica ahurira na wawundi mu ijuru aramubaza ati:ko wowe warurangije wasekeye iki? undi ati:nabonye uwa gatatu azanye ibihaza ndaseka nibaza uburyo ari bubishyiremo nanjye ufite uduto byananiye ndaseka.hahaha
Urwenya-Abagabo Batatau
at 2:50:00 AM
Labels: urwenya


text:
KAMI KA MUNTU NI
UMUTIMA WE[1]
Uyu mugani
bawuca iyo babonye umuntu yiyemeje kwihitiramo icyo bamwe bamubuza;
ni bwo bagira,
bati : «Kami ka muntu ni umutima
we nimumwihorere». Wakomotse
kuri Muhangu wo mu Mvejuru
(Butare) ku ngoma ya Mibambwe
Sekarongoro; ahasaga umwaka wa 1400.
Kuri iyo ngoma, hariho umugabo w'umukobwa akitwa Muhangu, akaba umupfumu wa Mibambwe Sekarongoro. Muri ubwo bupfumu bwe, yari akubitiyeho n'ubutoni bunini kuri shebuja.
Bukeye, umwe
muri baka Mibambwe asama inda, imaze gukura
Mibambwe ategeka abapfumu be kugisha, kugira ngo barebe
aho umugore we akwiye kuzabyarira. Abapfumu bajyana imbuto y'uwo mugore
bararagura. Abenshi bemeza ko akwiye
kubyarira mu Cyambwe (Gitarama); Muhangu wenyine yemeza ko akwiye
kubyarira mu Bitagata bya Muganza
(Gitarama). Bavuye mu rugishiro (aho
abapfumu bateranira baragura), baza kuvuga uburyo imana
zagenze. Bageze kuri Mibambwe, bati «Twese twemeje
ko umugore wawe akwiriye kuzabyarira
mu Cyambwe ; bati «Keretse Muhangu
wenyine ni we wereje ko akwiriye
kubyarira mu Bitagata bya Muganza
!» Kubera ubutoni bwa Muhangu, bituma
Mibambwe yemera mu Bitagata bya
Muganza.
Nuko muka Mibambwe bamwohereza
mu Bitagata kwaramirayo. Haciyeho iminsi, agiye ku
nda arananirirwa arapfa. Abapfumu bereje ko yabyarira
mu Cyambwe baba baboneyeho urwaho rwo kurega Muhangu
wabarushaga ubutoni; dore ko nta
muhakwa ukunda undi. Babwira Mibambwe,
bati «Nta kindi kishe umugore
wawe; yishwe na Muhangu watumye ajya kwaramira aho atereje!» Mibambwe
bimujyamo arabyemera, biramubabaza cyane.
Inkuru igera kuri Muhangu, iwe mu Mvejuru. Abyumvise arahambira n’abe n'ibye, afumyamo aracika ajya i Burundi. Agezeyo akeza umwami waho, aramwakira, amushyira mu bapfumu be. Muhangu aratona cyane, ndetse ngo kurusha uko yari ameze mu Rwanda. Ubwo yari afite abana b'abadabagizi kuko bakuriye mu bukire, ariko bagakunda guhakwa n'ibwami, ndetse ngo ntibiyibutse no gusezera ngo batahe.
Bukeye Muhangu arabyitegereza, asanga abana be
nta cyo bazimarira,
ni bwo abasezereye
ubwe barataha. Bamaze gutaha, na we arabakurikira abasanga iwe. Akigerayo, arabatumiza ngo baze kumwitaba. Bamaze kuhagera, atumiza abatoni be n'abagaragu b'irimenanda; bose baraterana baba uruvange. Ahamagara abana be, arababwira, ati «Bana banjye
kwikota ibwami si bibi: ibibi byanyu
ni ukutagira icyo mubwira umwami
mukimusaba !», ati «Mubuze akandi kami
kadahwanye n'umwami, ariko kakaba ari
ko gatuma umuntu abana n'umwami
neza !»
Abahungu be n'abagaragu be birabayobera, bararebana gusa. Muhangu abonye ko bajumariwe, ati : «Dore ako kami gato gashyikiriza umuntu ku mwami, ni umutima we». Bose batangarira iryo jambo Muhangu abatunguje; birahorwa.
Nuko haciyeho iminsi Muhangu arapfa, abana be basigara muri bwa butoni yabacumbiye. Bukeye, mukuru wabo akubaganya umugore w'umwami w'i Burundi baramufata; bimushyira mu makuba arabohwa aranyagwa, byototera na barumuna be; bose baranyagwa.
Abagaragu ba Muhangu bamaze kubibona, bibula rya jambo yasize avuze, bati «Muhangu yabivuze ukuri: Koko Kami ka muntu ni umutima we !» Yavuze ko umutima w'umuntu ari akami gato, umwami akabangikana na ko; ariko kakaba ariko gatuma akunda nyirako!
Nuko rubanda babisamira hejuru ubwo, babona
uwiyemeje icyo abandi bamuhinyuriraga, bati «Nimumureke burya kami ka muntu
ni umutima we !»
Aho ni naho kandi
haturutse «kwigira kami gato» = icyigenge.
Kami ka muntu = umutimanama.
Urakoze Félicien barabwiriza kutugezaho ibirari by'iyi nsigamigani.
[1] ----- Original Message -----
From: "Felicien Barabwiriza"
To:  ; "DHR"  ;  ; "rwandanet"
Cc:  ; "Nkundiyeze Eugene"
Sent: Thursday, December 18, 2003 8:48 PM
Subject: [rwanda-l] Insigamigani no. 71 / Kami ka muntu ni umutima we!
Abasomyi kuri
izi mbuga bakomeje kunsaba
kubagezaho inkomoko z'imvugo zizwi cyane mu
Rwanda.
Nk'uko nabiseranyije bamwe rero, dore onkomoko
y'imvugo, ngo " KAMI KA MUNTU NI UMUTIMA WE !"
Ubutaha (ejo) nzabagezaho izi zikurikira: 1.
Amagambo yahariwe Nankana
2. N'imirumbire yaba iya Ntenyo
Uyu mugani wa kabiri urimo n'inkomoko y'imvugo ya
burijo mu Rwanda, ngo " Naka akize ibya Mirenge" ;
kuburyo na Rugamba Cyprien n'Amasimbi n'Amakombe
bageze aho baririmba ngo " Icyampa ubukire buruta
ubwa Mirenge ku Ntenyo.."
Entre temps, ngiyi Insigamigani no. 71!
Abashobora kubyoherereza abandi babinyujije muri
outlook banyunganire babikore.
Felicien M. Barabwiriza


text:
Ibitekerezo ( 5 )
ubuswa gusa! zero.
Ibyanditse kuri icyo gishushanyo ntaho bihuriye n’ukuri kuko umugore iyo igihe cya kotegisi cyageze aba atari mu minsi y’uburumbuke ngo abe yasama inda!! Subira mw ishuli bakwigishe.
ibyobintu berababaje umukobwa muzima gusaba umugabo batagira icyo bapfana amafaranga ya kotexi uwo nabwo
arumuco nyarwanda ntibigasubire murakoze
Umva?? Nasetse nahwereye!!! Uyu mugabo ni igitangaza!!
Ndabona bidasekeje. Ahubwo muteye ababyeyi urubwa. Ntanyigisho irimo, siunurwenya, ntibinteye guseka.


text:
Umukinnyi w’umukino w’amagare Adrien Niyonshuti yakoze ubukwe n’umugore we Umutesi Elyse , mu bukwe bwagaragayemo umwihariko w’igare.
Ubu bukwe bwabaye kuri uyu wa 18 Ugushyingo 2017 muri Paruwasi gatulika ya Kicukiro naho kwiyakira bibera muri Dove Hotel ku Gisozi.
Adrien Niyonshuti wabaye umunyarwanda wa mbere usiganwa ku magare wagiye gukina ku mugabane w’u Burayi, ibirori bye byiganjemo amagare dore ko ubwo yasohokaga mu kiriziya, abasore bari bambaye imyambaro y’abasiganwa ku magare bari basobekeranyije amapine mu kirere maze abageni banyura munsi. Adrien Niyonshuti kandi yatawaye umugore ku igare ubwo berekezaga aho bari kwiyakirira.
Adrien Niyonshuti amaze imyaka hafi umunani muri Dimension Data yahoze yitwa MTN-Qhubeka yo muri Afurika y’Epfo.